SWCorp harap ramai sukarelawan bantu proses lupus al-Quran lusuh

BANGI, 9 Jamadilakhir 1443H, Rabu – Perbadanan Pengurusan Sisa Pepejal dan Pembersihan Awam (SWCorp) Wilayah Persekutuan berharap, lebih ramai sukarelawan membantu proses melupuskan al-Quran lusuh di Pusat Pelupusan Al-Quran Darul Kalam, Raudhatul Sakinah Taman Selasih, Kuala Lumpur.

Pengarahnya, Ummi Kalthum Shuib berkata, ketika ini al-Quran lusuh yang berjaya dikumpulkan di pusat berkenaan semakin meningkat dan mencecah seberat 25 tan.

Beliau berkata, pihaknya dimaklumkan, proses pelupusan berkenaan dijangka dapat diselesaikan selewat-lewatnya akhir bulan ini.

“Hari ini kami melawat semula pusat pelupusan ini bagi melihat proses pengasingan dan pelupusan al-Quran yang dianggarkan seberat 25 tan.

“Dengan jumlah tersebut, pusat berkenaan dijangka memerlukan masa lebih lama untuk membuat pelupusan.

“Ini kerana, dokumen yang mengandungi ayat al-Quran perlu diasingkan sebelum dilupuskan bersama al-Quran atau dikitar semula, selain pembakaran juga dibuat berfasa kerana kebanyakan al-Quran perlu dikeringkan terlebih dahulu,” katanya dalam kenyataan, hari ini.

Ummi Kalthum menjelaskan, buat masa ini pihaknya memiliki 84 sukarelawan digerakkan untuk membantu pusat pelupusan itu termasuk 35 sukarelawan SWCorp sendiri.

“Mana-mana yang berminat untuk menjadi sukarelawan di pusat pelupusan ini boleh hubungi Muhammad Fahmi Hashim di talian 012-3745935,” katanya.

Selepas banjir berlaku di beberapa negeri, SWCorp Wilayah Persekutuan tampil mengambil inisiatif membantu mengutip dan mengambil al-Quran serta dokumen yang mengandungi ayat al-Quran untuk dilupuskan.

Kerja-kerja pelupusan itu dibuat hasil kerjasama Jabatan Agama Islam Wilayah Persekutuan (Jawi) serta masjid dan surau di sekitar Kuala Lumpur dan Selangor.


Tiga sungai di Hulu Selangor dikenal pasti hotspot lemas, kepala air

SHAH ALAM, 18 Jamadilakhir 1444H, Rabu – Tiga lokasi perkelahan di Kuala Kubu Bharu, Hulu Selangor dikenal pasti sebagai kawasan yang kerap melaporkan kejadian kes mati lemas dan terperangkap dalam kepala air sepanjang 2020 hingga 2022.

Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata, kawasan tersebut adalah Sungai Batang Kali, Sungai Chiling dan Sungai Pertak.

“Secara umumnya, kesemua sungai atau jeram berisiko untuk berlaku kepala air atau berlaku insiden lemas namun begitu jika dikategorikan sebagai lokasi hotspot (titik panas), ia adalah (lokasi di mana) kejadian yang berlaku lebih dari sekali,” katanya kepada Bernama.

Beliau berkata, berdasarkan statistik, sepanjang tempoh itu sebanyak 15 kes mati lemas dan enam kes terperangkap dalam kepala air dilaporkan di Selangor melibatkan 10 kawasan rekreasi di sungai, air terjun, hutan lipur dan lata.

Daripada jumlah itu, katanya, Sungai Batang Kali mempunyai rekod kes lemas paling tinggi iaitu sebanyak lima kes dan empat kes melibatkan mangsa yang terperangkap dalam kepala air.

Justeru, Norazam menasihatkan orang awam agar berhati-hati dan berwaspada terhadap tanda-tanda kepala air sebelum memulakan aktiviti perkelahan atau sebarang aktiviti rekreasi berdekatan sungai.

“Sekiranya terperangkap di kepala air, hubungi pasukan penyelamat atau tunggu sehingga kepala air reda dan jangan sekali-kali menyeberangi sungai pada waktu itu,” katanya. – Bernama


Bekalan ubat COVID-19 tidak terputus

KUALA LUMPUR, 20 Muharram 1443H, Ahad – Bekalan ubat-ubatan yang berkaitan dengan rawatan COVID-19 di hospital awam seluruh negara tidak terputus sepenuhnya tetapi diterima secara berperingkat daripada pembekal susulan permintaan meningkat secara drastik dalam waktu singkat.

Ketua Pengarah Kesihatan, Tan Sri Dr Noor Hisham Abdullah berkata Kementerian Kesihatan (KKM) telah melakukan pelbagai usaha untuk mengatasi masalah itu melalui beberapa pendekatan.

Katanya sejak Mei lalu, permintaan ke atas ubat-ubatan yang digunakan untuk rawatan COVID-19 telah meningkat secara drastik berikutan kenaikan kes secara mendadak bukan sahaja di Malaysia tetapi seluruh dunia.

Menurutnya, permintaan dalam negara telah meningkat antara 10 hingga 15 kali ganda berbanding sebelum pandemik COVID-19 sehingga mempengaruhi kedudukan stok ubat-ubatan COVID-19 di hospital awam.

“KKM dimaklumkan terdapat gangguan bekalan oleh syarikat pengeluar ubat-ubatan di luar negara berikutan situasi pandemik ini,” katanya dalam kenyataan hari ini.

Selain itu, katanya, pengeluar tempatan juga mempunyai keupayaan terhad untuk menghasilkan stok dalam jumlah yang besar dalam jangka waktu yang singkat.

“Ini disebabkan kekurangan bahan mentah di pihak pengeluar dan kemasukan bahan mentah tambahan dari luar negara yang tidak stabil,” katanya ketika mengulas laporan media berhubung kekurangan bekalan ubatan-ubatan itu.

Bagaimanapun, katanya, KKM telah mengambil beberapa langkah antaranya bekerjasama dengan pembekal melalui komunikasi berterusan untuk mendapatkan keutamaan penerimaan bekalan oleh Malaysia serta mencari sumber alternatif ubat di bawah kontrak pusat.

KKM juga, katanya telah melaksanakan perolehan darurat di peringkat nasional dan Jabatan Kesihatan Negeri, selain memudahcara pembelian ubat di luar kontrak untuk 21 jenis ubat-ubatan yang berkaitan dengan rawatan COVID-19.

“KKM turut mengadakan perbincangan secara berterusan dengan pakar perubatan tentang ubat alternatif yang sesuai untuk digunakan bagi memastikan kesinambungan rawatan.

“Ia tidak terhad kepada ubat-ubatan dalam Formulari Ubat-ubatan KKM (FUKKM) tetapi merangkumi semua ubat berdaftar dan tidak berdaftar yang boleh didapati bagi memenuhi permintaan,” katanya.

Dr Noor Hisham menjelaskan KKM juga sentiasa komited dan sedia bekerjasama dengan pelbagai pihak untuk memastikan ketersediaan bekalan ubat-ubatan terutamanya yang berkaitan dengan rawatan COVID-19, di samping tetap memastikan kualiti, keselamatan dan keberkesanan ubat-ubatan yang diperolehi terjamin untuk kemaslahatan rakyat negara ini.

Semalam, sebuah portal berita melaporkan banyak hospital kerajaan berdepan kekurangan bekalan ubat-ubatan termasuk yang diperlukan untuk merawat kes COVID-19 seperti Clexane, sejenis ubat antigumpal yang penting dalam rawatan virus itu.-  Bernama


Warga Myanmar ditahan guna nama rakan senegara bagi dapat suntikan vaksin

GEORGE TOWN, 3 Safar 1443H, Jumaat – Polis menahan seorang lelaki warga Myanmar bagi membantu siasatan berhubung kes menggunakan nombor pasport dan nama rakan senegaranya bagi mendapatkan suntikan vaksin COVID-19,  dalam kejadian di sini minggu lepas.

Ketua Polis Daerah Timur Laut ACP Soffian Santong berkata lelaki berumur 45 tahun itu ditahan di pusat pemberian vaksin (PPV) Program Vaksinasi Industri Peruncitan (RiVAC) di Gurney Paragon pada 4.20 petang semalam ketika suspek mahu mendapatkan suntikan vaksin.

“Polis menjalankan siasatan berhubung perkara itu selepas menerima laporan polis daripada seorang lelaki warga Myanmar berusia 44 tahun pada 6 Sept lepas selepas mengesyaki ada pihak yang tidak bertanggungjawab telah menggunakan identitinya bagi mendapatkan suntikan vaksin COVID-19.

“Mangsa dimaklumkan oleh petugas PPV Tapak Pesta Sungai Nibong yang nama dan nombor pasportnya telah didaftarkan di PPV RiVAC di Gurney Paragon ketika dia hadir untuk menerima suntikan dos pertama pada 6 Sept.

“Pemeriksaan mendapati suspek telah menggunakan identiti mangsa dengan dos pertama telah diterima pada 20 Ogos manakala dos kedua dijadualkan semalam,” katanya seperti dipetik media tempatan, hari ini.

Soffian berkata susulan laporan polis itu, pihaknya menjalankan siasatan sebelum sepasukan polis yang dibantu petugas keselamatan di PPV RiVAC Gurney Paragon telah berjaya menahan lelaki yang menggunakan identiti mangsa di PPV berkenaan ketika dia hadir untuk menerima suntikan dos kedua.

Katanya, polis turut merampas beberapa dokumen daripada suspek antaranya i-kad dan kad pengenalan diri atas nama orang lain iaitu milik mangsa yang membuat laporan polis tersebut.

“Berdasarkan siasatan awal, mangsa tidak mengenali suspek dan kami masih menjalankan siasatan lanjut bagaimana suspek mencuri identiti mangsa,” katanya.

Beliau berkata lelaki itu direman tiga hari bagi membantu siasatan dan kes itu disiasat mengikut Seksyen 420 Kanun Keseksaan kerana menipu dan Seksyen 6 (3) Akta Imigresen 1959/63 kerana suspek juga tiada dokumen perjalanan yang sah. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Tebing Barat adakan protes serentak bantah serangan Nablus

RAMALLAH, 11 Muharram 1444H, Selasa – Kebanyakan bandar di Tebing Barat hari ini melancarkan serangan komersial sebagai protes terhadap  keganasan tentera Israel di Nablus, yang mengorbankan tiga rakyat Palestin dan lebih 40 yang lain cedera.

Semua operasi perniagaan di Nablus, Hebron, Tulkarm, Jenin, Qalqiliya, Bethlehem, Ramallah, Salfit dan Tubas ditutup.

Di Ramallah, penunjuk perasaan berarak di jalanan sebelum bergerak ke utara bandar sehingga mencetuskan pertempuran dengan tentera Israel di pusat pemeriksaan.

Pertempuran sama juga dilaporkan berlaku di Tulkarm, Nablus dan Hebron.

Beberapa kecederaan juga dilaporkan dalam tindakan keras tentera Israel terhadap protes itu.

Sementara itu, Perdana Menteri Palestin, Muhammad Shtayyeh dalam kenyataan hari ini mengutuk pembunuhan beramai-ramai yang dilakukan oleh pasukan pendudukan Israel di bandar Nablus.

Beliau berkata, ketika situasi di Gaza sedang pulih daripada pencerobohan biadab Zionis, pasukan tentera Israel menyasarkan pula serangan menggunakan bom tangan roket untuk membedil rumah orang awam di bandar lama Nablus.

“Rakyat kita menjadi sasaran keganasan terancang di Gaza, Nablus, Jenin, Hebron dan Baitulmaqdis, yang menyaksikan proses penghapusan etnik dan cubaan mencemarkan Masjid al-Aqsa serta Masjid Ibrahimi.

“Ini juga termasuk rampasan tanah di Lembah Jordan dan Masafer Yatta, semua amalan pengganas ini mesti menggerakkan hati nurani global untuk mengambil langkah bagi menghentikan pertumpahan darah dan penderitaan yang dialami rakyat selama lebih 74 tahun,” katanya.- Agensi


Isu beban guru antara tumpuan MPPK

BANGI, 10 Jamadilakhir 1444H, Selasa – Isu beban tugas guru yang berlebihan akan menjadi antara tumpuan Majlis Penasihat Pendidikan Kebangsaan (MPPK).

Menteri Pendidikan, Fadhlina Sidek berkata, perkara itu sudah disampaikan kepada MPPK dan satu keputusan bakal diumumkan kelak.

“Isu beban guru saya sudah umumkan sebelum ini dalam satu rancangan bahawa kita akan beri tanggungjawab itu kepada Majlis Penasihat Pendidikan Kebangsaan.

“Nanti kita akan umumkan tidak lama lagi. Antara tumpuan mereka berkaitan dengan beban guru,” katanya seperti dilapor media tempatan, hari ini.

Terdahulu, Pensyarah Pusat Kajian dan Kesejahteraan UKM, Dr Anuar Ahmad mengesyorkan beberapa tindakan segera bagi meningkatkan kualiti pendidikan yang boleh dilaksanakan oleh Menteri Pendidikan dan pasukan Kementerian Pendidikan (KPM) tanpa memerlukan peruntukan yang sangat besar.

Paling utama baginya ialah isu beban tugas guru yang semakin berlebihan sehingga dikhuatiri menganggu fokus pengajaran mereka di dalam bilik darjah.

Beliau berkata, tindakan mengemaskini beban tugas guru mesti dilakukan segera supaya semua guru dapat kembali kepada teras perkhidmatan mereka sebagai pengajar di sekolah.


Bubar Parlimen: ‘Wahai PM, tak usahlah salahkan 12 menteri PN’

BANGI, 16 Rabiulawal 1444H, Khamis – Perdana Menteri, Datuk Seri Ismail Sabri Yaakob diminta, supaya tidak menyalahkan 12 menteri dari Perikatan Nasional (PN) atas keputusan membubarkan Parlimen, Isnin lalu.

Pandangan itu disuarakan Pengerusi Penaja Gerakan Tanah Air (GTA), Tun Dr Mahathir Mohamad yang menjelaskan, dalam kerajaan campuran, parti komponen boleh memberi pandangan walaupun Perdana Menteri berhak membuat keputusan.

“Wahai PM. Tak usahlah salahkan 12 menteri PN.

“Walaupun Perdana Menteri berhak untuk buat keputusan sendiri tetapi dalam kerajaan campuran, pengetahuan dan persetujuan parti komponen juga perlu diambil kira,” katanya dalam kenyataan, hari ini.

Hakikatnya, Dr Mahathir mendakwa, UMNO yang mahukan Pilihan Raya Umum ke-15 (PRU15) diadakan secepat mungkin.

“Memang pun UMNO yang hendak PRU awal. Pedulikan banjir. Yang penting ialah UMNO menang dan penjenayah-penjenayah elak dari dihukum segera,” dakwanya lagi.

Semalam, Ismail Sabri berkata, keputusan pembubaran Parlimen dibuat berikutan 12 menteri menunjukkan sikap tidak wajar dengan mengutuskan warkah kepada Yang di-Pertuan Agong.

Beliau menegaskan, pembubaran itu bertujuan menghalang daripada tercetusnya ketidakharmonian dalam pentadbiran kerajaan.


Gagasan baharu Tun M hanya untungkan PH, DAP

BANGI, 6 Muharram 1444H, Khamis – Ahli Majlis Kerja Tertinggi UMNO, Isham Jalil mendakwa tindakan Tun Dr Mahathir Mohamad menubuhkan gagasan parti politik Melayu baharu hanya menguntungkan Pakatan Harapan (PH) dan DAP.

Ini kerana, dakwanya, bekas Perdana Menteri itu tahu sukar untuk beliau memenangi kerusi dalam pilihan raya, maka Dr Mahathir hanya boleh memecah undi Melayu.

Isham mendakwa, jika Dr Mahathir berjaya memecah undi Melayu, maka PH dan DAP yang akan menang serta untung dengan tindakan itu.

“Mungkin ini rancangan sebenar dia, sebab ramai kroni-kroni dan taikun-taikun yang sokong dia juga sokong PH dan DAP.

“Mahathir dan kroni-kroni dan taikun-taikun ini tidak kisah akan kesusahan rakyat atau orang-orang Melayu.

“Sebab itu dulu semasa dia (Mahathir) kaya dan bila rakyat susah dia suruh rakyat ikat perut dan jangan harap bantuan kerajaan,” dakwanya dalam kenyataan, hari ini.

Terdahulu, Dr Mahathir dijangka melancarkan gagasan baharu berteraskan agenda Melayu dan Islam di Yayasan Kepimpinan Perdana, Putrajaya petang ini.

Penubuhan gagasan itu dilihat sebagai salah satu strategi Parti Pejuang Tanah Air (Pejuang) bersama Parti Perikatan India Muslim Nasional (IMAN), Parti Bumiputera Perkasa Malaysia (Putra) dan Parti BERJASA dalam menghadapi Pilihan Raya Umum Ke-15 (PRU15).

Dr Mahathir sebelum ini menyifatkan penubuhan gagasan itu sebagai usaha menyatupadukan semula kaum Melayu untuk berjuang mempertahankan Malaysia.

Mengulas perkara itu, Isham menganggap Dr Mahathir lupa bahawa selama ini beliau adalah punca perpecahan perpaduan orang Melayu di Malaysia.

Katanya, pergaduhan dengan Datuk Seri Anwar Ibrahim sejak 30 tahun lalu menyebabkan orang Melayu berpecah dan tubuhnya PKR, dan kemudian dengan Tun Dr Abdullah Ahmad Badawi hampir 15 tahun juga melemahkan orang Melayu hingga hilang dua pertiga kerusi di Parlimen.

“Dia bergaduh dengan Najib dengan tujuh tahun lepas lalu berpecah orang Melayu dan tertubuh PPBM lantas DAP dan PH memerintah negara.

“Dia bergaduh dengan Muhyiddin dua tahun lepas, lalu berpecah PPBM tertubuh Pejuang,” katanya.

Justeru katanya, siapa yang mengundi Dr Mahathir dan gagasan baharu itu bermakna mengundi kroni serta taikun, selain sanggup ikat perut demi menjaga orang kaya.


Pengurusan data efektif percepatkan vaksinasi COVID-19

MALAYSIA mempunyai 33 juta penduduk yang merangkumi 24 juta penduduk dewasa berusia 18 tahun ke atas. Ini merupakan kiraan berdasarkan statistik yang dikeluarkan oleh JKJAV. Untuk mencapai cakupan 80 peratus, Malaysia masih memerlukan 6 juta rakyatnya dicucuk. Jika kadar vaksinasi maksimum adalah 300,000 sehari, Malaysia memerlukan 20 hari sahaja lagi untuk mencapai target 80 peratus populasi dicucuk.

Namun begitu usaha PICK ini akan terbantut selagi wujud segelintir masyarakat yang masih sangsi dengan keberkesanan vaksin COVID-19 dan kesan sampingan akibat vaksin yang semakin menular saban hari. Ini terbukti dengan kadar pendaftaran dan vaksinasi yang masih perlahan di sesetengah negeri walaupun telah dibuka peluang untuk walk-in sejak beberapa minggu yang lalu.

Malah terdapat sekumpulan ‘pengguna’ yang membawa idea pro-choice dan hak asasi mereka sedangkan mereka sedang memperjudikan nasib jutaan rakyat yang menyertai program imunisasi ini dengan baik. Fakta-fakta yang dikeluarkan oleh KKM dipertikaikan dan dituduh memalsukan data malah ada peguam yang menggelar doktor-doktor di Malaysia sebagai bodoh. Tindakan tegas hendaklah diambil oleh pihak berkuasa ke atas kumpulan ini.

Kes-kes yang meningkat mendadak berlaku di negeri-negeri yang masih rendah cakupan vaksinasi, malah masih ada negeri yang di bawah 50 peratus seperti Kelantan dan Sabah. Ini memerlukan strategi baharu dari kerajaan selain PPV mobile atau outreach ke rumah-rumah.

Individu yang belum dicucuk perlu dikenalpasti dengan jelas jumlahnya di dalam setiap komuniti melalui jawatankuasa penduduk atau wakil rakyat dan NGO agar dengan cara itu mereka boleh dihubungi dan diberikan kaunseling sepatutnya agar menerima vaksin.

Fokus perlu diberikan kepada golongan dewasa yang belum divaksin khususnya mereka yang terlibat dalam sektor penting seperti pendidikan khususnya guru-guru dan pensyarah-pensyarah agar institusi pendidikan dapat dibuka dengan secepat mungkin. Kesan PDPR akan lebih parah khususnya buat pelajar yang miskin dan di luar bandar. Kita tidak mahu lebih ramai pelajar yang terpinggir.

Fokus juga perlu diberikan kepada pekerja-pekerja industri dan data berkaitan jumlah pekerja yang sudah diberikan vaksin hendaklah dikongsikan kepada umum.

Program vaksinasi sepatutnya membuka peluang kepada kerajaan membuat pemetaan semula atau profiling penduduk di Malaysia dengan mengetahui jumlah sebenar penduduk mengikut lokaliti kerana setakat ini wujud data yang tidak tepat kerana data penduduk hanyalah berdasarkan unjuran statistik dari bancian 10 tahun yang lepas sedangkan pembangunan dan migrasi penduduk berubah dengan pantas khususnya di bandar-bandar di Pantai Barat Semenanjung Malaysia. Adakah data yang kerajaan ada hari cukup untuk menguruskan pandemik dan membuat keputusan yang lebih tepat?

Dengan data dari vaksinasi juga kerajaan sepatutnya boleh mengetahui jumlah sebenar penduduk dengan komorbiditi kerana semasa kaunseling doktor di pre-vaccination assessment (PVA), data-data ini boleh dikemaskinikan. Malah data berkenaan sejarah alergi atau alahan juga boleh dikenalpasti dengan lebih baik. Ia boleh membantu perancangan kerajaan untuk program akan datang. Namun begitu jika tiada perancangan dan pengurusaan yang baik, data-data ini akan disia-siakan sahaja.

Ambillah peluang pandemik COVID-19 untuk lebih mengetahui keadaan sebenar rakyat Malaysia melalui pengurusan data yang efektif. KKM perlu berani membuat investment dalam sistem teknologi maklumat terkini dan pengurusan data serta melatih lebih ramai kakitangan kesihatan menggunakan perisian IT yang pastinya akan meningkatkan kecekapan pengurusan di setiap peringkat: daerah, negeri dan negara.

Meskipun ujian ini terlalu besar buat kita, namun ada banyak hikmah yang boleh diambil peluang untuk kita belajar dan perbaiki negara untuk masa depan yang lebih baik.

Dr Mohd Ihsanuddin Abas
Ketua Unit Kesihatan Awam I-Medik


Jangan pandang ringan SOP, PKPP masih berkuat kuasa

KUALA LUMPUR, 1 Rabiulawal 1442H, Ahad – Orang ramai diingatkan tidak memandang ringan prosedur operasi standard (SOP) COVID-19 terutama dari segi pemakaian pelitup muka kerana Perintah Kawalan Pergerakan Pemulihan (PKPP) masih berkuat kuasa di seluruh negara.

Menteri Kanan (Kluster Keselamatan), Datuk Seri Ismail Sabri Yaakob berkata, walaupun beberapa lokaliti dikenakan PKP Diperketatkan (PKPD) dan Bersyarat (PKPB), ini tidak bermakna kawasan lain bebas daripada undang-undang.

Katanya, Akta Pencegahan dan Pengawalan Penyakit Berjangkit 1988 (Akta 342) masih berkuat kuasa selagi PKPP dilaksanakan di seluruh negara dan tindakan boleh diambil jika berlaku pelanggaran perintah.

“Walaupun kita isytiharkan PKPB dan PKPD di beberapa lokasi atau lokaliti, seluruh Malaysia masih lagi dalam PKP, tapi dalam keadaan yang agak longgar apabila kita memperkenalkan PKPP. Selagi PKP, sama ada Bersyarat, Diperketatkan atau Pemulihan, ia masih lagi tertakluk di bawah Akta 342.

“Kesalahan yang disenaraikan di bawah akta tersebut boleh dikuatkuasakan dan tindakan undang-undang boleh dikenakan,” katanya pada sidang media secara maya menerusi Facebook Kementerian Pertahanan, hari ini.

Ismail Sabri yang juga Menteri Pertahanan berkata, undang-undang itu bukan hanya terpakai kepada individu yang ingkar tetapi juga premis perniagaan yang boleh dikenakan tindakan seperti dikompaun ataupun diarah tutup.

Sementara itu, beliau berkata, polis menahan 661 individu atas kesalahan ingkar PKPP semalam dengan 632 dikompaun, 27 direman dan dua orang dijamin.

“Jumlah 661 orang (yang ditahan semalam) bermakna meningkat hampir sekali ganda daripada tangkapan atau penahanan hari sebelumnya (467 orang),” katanya.

Katanya daripada jumlah itu, tidak memakai pelitup muka menjadi kesalahan tertinggi dengan 223 individu, manakala gagal mematuhi penjarakan fizikal seramai 191 orang, gagal menyediakan peralatan/merekod butiran diri (112), langgar syarat atau perintah di kawasan PKPB (75), aktiviti di pusat hiburan (45) dan lain-lain (15).

Operasi Benteng (Op Benteng) pula menyaksikan 72 pendatang tanpa izin ditahan semalam selain rampasan 35 kenderaan darat.

Ismail Sabri berkata, sejak pelaksanaan Op Benteng pada Mei lalu, seramai 497 pendatang tanpa izin dan 28 tekong telah ditangkap di Sarawak.

Dalam pada itu, beliau berkata seramai 50,254 individu pulang ke tanah air bagi tempoh 24 Julai hingga semalam, dan daripada jumlah itu, seramai 8,151 orang sedang menjalani kuarantin wajib dan 381 lagi dibawa ke hospital untuk rawatan, manakala 41,722 individu didiscaj dan dibenarkan pulang. – Bernama


Palestin rekod 1,158 kes baharu COVID-19 dalam 24 jam

RAMALLAH, 2 Rabiulakhir 1442H, Rabu – Palestin merekodkan lebih 1,150 kes jangkitan baharu COVID-19 dengan 11 kematian pada Selasa.

Kementerian Kesihatannya memaklumkan, sembilan kes kematian dilaporkan di Tebing Barat yang dijajah, sementara dua lagi di Semenanjung Gaza.

Menteri Kesihatan, Mai al-Kaila memberitahu, sebanyak 1,158 kes jangkitan baharu dalam tempoh 24 jam terakhir.

Daripada jumlah itu, sebanyak 672 kes direkodkan di Tebing Barat dan 486 lagi di Semenanjung Gaza.

Angka jangkitan pada Selasa menjadikan jumlah keseluruhan kes di Palestin kepada 77,320 , termasuk 658 kematian dan 68,327 kes pulih.

Menteri berkata, sehingga kini seramai 44 pesakit COVID-19 yang berada di unit rawatan rapi (ICU). – Agensi


PRU15: PEMBELA sokong calon perjuang agenda ABATA

BANGI, 15 Rabiulawal 1444H, Rabu – Pertubuhan-Pertubuhan Pembela Islam (PEMBELA) akan terus memperjuangkan agenda agama, bangsa dan tanah air (ABATA) serta hak sah rakyat Malaysia, selain isu antarabangsa bagi memastikan semua hak yang benar dapat ditegakkan.

Atas dasar itu, PEMBELA berpendirian menyokong mana-mana calon yang memperjuangkan agenda ABATA tanpa mengira parti politik pada Pilihan Raya Umum ke-15 (PRU15).

Bagaimanapun Pengerusinya, Datuk Zainul Rijal Abu Bakar berkata, penglibatan bekas Pengerusi PEMBELA, Haji Aminuddin Yahya dalam Gagasan Bangsa (GB) tidak mewakili pendirian pertubuhan bukan kerajaan (NGO) itu dalam prinsip non-partisan yang telah menjadi dasar mereka.

Katanya, walaupun terkejut dengan peletakan jawatan Aminuddin dan penyertaan dalam GB, PEMBELA menghormati keputusan peribadi tersebut.

“Namun ianya tidak selari dengan dasar PEMBELA yang bersifat non-partisan.

“PEMBELA tidak terlibat dengan apa-apa aktiviti Gagasan Bangsa yang baru dilancarkan itu,” katanya dalam satu kenyataan.

Beliau berkata, sebagai sebuah wadah yang bergerak dengan prinsip menghormati keputusan syura, PEMBELA akan kekal memainkan peranan semak dan imbang kepada ketiga-tiga cabang legislatif, eksekutif serta judisiari negara tanpa terlibat di dalam mana-mana parti politik.

“PEMBELA juga akan mengumumkan struktur baru kepimpinan PEMBELA dalam tempoh terdekat.

“PEMBELA menyeru kepada semua yang bersama dengan perjuangan PEMBELA ini tidak terkeliru dengan perkembangan-perkembangan baru yang sedang berlaku ketika ini dan kekal bersama menyokong perjuangan PEMBELA.

“PEMBELA akan terus menegur mana-mana pemimpin, individu, organisasi atau badan sekiranya mereka tersasar dari perjuangan menegakkan ABATA tanpa mengira blok politik mereka,” katanya.

Terdahulu, Aminuddin mengorak langkah menyertai GB atas dasar mahukan perjuangan dalam skop lebih luas.

Gerakan yang menjaga kepentingan rakyat itu diterajui gabungan pemimpin-pemimpin Melayu daripada pelbagai latar belakang yang prihatin terhadap isu negara.

Ia adalah gabungan NGO-NGO dari seluruh Malaysia dengan pelbagai latar belakang baik dari NGO Melayu, ahli akademik, agamawan, alam sekitar, profesional (peguam, dokor), kesenian, bekas pegawai kerajaan dan pelbagai lagi yang prihatin terhadap isu negara dan apa yang dihadapi oleh rakyat.


Patriot berniat jahat, ISMA gesa tarik balik kenyataan

BANGI, 8 Rabiulakhir 1442H, Selasa – Tindakan Persatuan Patriot Kebangsaan (Patriot) mengecam usaha larangan penjualan minuman beralkohol dan mempersoal pihak berkuasa jika perbuatan meminumnya lebih berbahaya daripada rasuah sangat tidak berasas.

Menyifatkannya sebagai berniat jahat, Timbalan Ikatan Muslimin Malaysia (ISMA), Ustaz Muhammad Fauzi Asmuni menggesa, Presiden Patriot, Datuk Mohamed Arshad Raji menarik balik kenyataannya dan kembali berpihak kepada umat Islam di dalam isu berkaitan arak.

Membandingkan antara mudarat arak dan rasuah adalah tidak kena, kerana kedua-duanya memberikan mudarat daripada sudut yang berbeza.

“Kedua-duanya mesti diperangi dan dibenteras. Adalah tidak adil untuk menimbulkan persoalan seolah-olah pihak yang ingin membanteras arak tidak kisah dengan gejala rasuah,” katanya.

Beliau berkata demikian membidas kenyataan Arshad yang mempersoalkan adakah arak lebih buruk daripada rasuah sehingga Kementerian Wilayah Persekutuan memutuskan peraturan penjualannya mulai Oktober tahun depan.

“Cuba beritahu kami mana lebih buruk, minum arak atau rasuah? Mana yang lebih merosakkan masyarakat dan negara kita? Keburukan mana yang paling menarik orang Melayu?

“Beritahu kami antara dua keburukan ini, mana harus diambil tindakan terlebih dulu, menentang larangan minuman keras atau menghapuskan rasuah dalam kalangan masyarakat Melayu,” katanya.

Menyelar kenyataan Arshad, Ustaz Fauzi berkata, arak yang seperti semua sedia maklum adalah merosakkan, hanya digunakan oleh golongan kapitalis untuk mengaut keuntungan berlipat ganda, juga sebagai alat untuk menjauhkan manusia daripada agama dan kehidupan yang baik.

“Apa juga minuman yang memudaratkan sepatutnya tidak dijual dari peringkat awal lagi. Mengambil keuntungan dari sesuatu yang memudaratkan orang ramai bukanlah tindakan yang boleh dikompromi.

“Negara juga tidak akan rugi jika tidak dapat mengutip cukai arak kerana sebenarnya kos negara di dalam menguruskan kesan arak kepada kesihatan, kematian, masalah sosial dan sebagainya adalah juga tinggi,” katanya.

Pada masa sama, cadangan Arshad agar larangan penjualan alkohol itu dirunding terlebih dahulu dengan peniaga juga bukanlah jalan menuju kepada penyelesaian.

“Secara umum kita mendapati sesiapa sahaja yang mempunyai kaitan dengan arak samada peminum, peniaga, pengilang dan pengeluar mempunyai kaitan dengan pemikiran liberal yang merupakan pemikiran yang telah dirosakkan Barat.

“Malaysia tidak akan menjadi negara Taliban dengan melarang penjualan arak tetapi akan hancur seperti masyarakat Eropah apabila arak menjadi budaya di dalam kehidupan,” katanya lagi.


Rakyat Itali protes tuntut buka sekolah

ROM, 8 Syaaban 1442H, Isnin – Ribuan ibu bapa dan guru di Itali mengadakan demontrasi di seluruh negara pada Ahad, bagi menuntut pembukaan semula sekolah dengan kadar segera.

Tunjuk perasaan pertama diadakan di lebih 35 kawasan di seluruh negara termasuk Piazza del Papolo di Rom dan Piazza Duomo di Milan.

Penunjuk perasaan di Rom memakai topi yang bertulis ‘lembab’ untuk menggambarkan kesan penutupan sistem pendidikan, sementara Milan membawa sepanduk memaparkan mesej murid yang diletakkan di atas tanah.

Jumlah penunjuk perasaan di setiap tempat terhad ekoran sekatan mengadakan perhimpunan besar akibat wabak.

Namun, Perdana Menteri, Mario Draghi memberi jaminan akan membuka sekolah akan menjadi institusi pertama yang dibuka semula apabila sekatan COVID-19 berkurang.

Sebilangan besar sekolah Itali untuk semua peringkat umur ditutup sejak 15 Mac, ketika Draghi meningkatkan usaha untuk mengawal wabak.

“Kami meminta satu perkara, sekolah-sekolah diberi status perkhidmatan awam yang penting dan segera dibuka semula,” kata rangkaian ‘Open School’ yang menjadi penganjur demontrasi itu dalam satu kenyataan.

Sejak wabak bermula di Itali 13 bulan lalu, semua sekolah ditutup dan dibuka semula secara berperingkat bergantung kepada risiko jangkitan tempatan, namun tidak mencapai tahap seperti mana dilakukan negara Eropah lain.

Arahan penutupan terbaharu adalah jalan terakhir bagi jutaan ibu bapa yang terpaksa bekerja dari rumah atau membayar yuran penjagaan anak.

Kerajaan memaklumkan bahawa penutupan itu perlu ekoran peningkatan kadar jangkitan, terutama varian yang pertama kali ditemukan di United Kingdom (UK) – di mana penularannya tinggi di kalangan golongan muda. –  Agensi


Muhyiddin harap parti dalam kerajaan PN kekal bersama

KANGAR, 21 Rejab 1442H, Jumaat – Perdana Menteri Tan Sri Muhyiddin Yassin menzahirkan harapan agar semua parti politik yang membentuk kerajaan Perikatan Nasional (PN), terus kekal bersama dalam menghadapi Pilihan Raya Umum (PRU) akan datang.

Beliau yang juga Presiden Parti Pribumi Bersatu Malaysia (Bersatu), bagaimanapun berkata ia terpulang kepada pimpinan parti masing-masing untuk menentukan pendirian yang sebaliknya.

“Saya fikir tidak jadi apa-apa masalah walaupun kita mahu melihat gabungan parti yang ada terus kekal abadi sampai ke depan kerana rakyat suka.

“Apa pun, itu saya serahkan kepada pimpinan parti-parti lain, tapi dalam PN, Alhamdulillah keadaan masih kukuh,” katanya kepada pemberita selepas melawat Pusat Pemberian Vaksin Negeri Perlis, Klinik Kesihatan Kampung Gial, di sini hari ini.

Beliau berkata demikian semasa mengulas mengenai surat daripada Presiden UMNO Datuk Seri Dr Ahmad Zahid Hamidi, yang menyatakan parti itu tidak akan bekerjasama dengan Bersatu dalam pilihan raya umum akan datang.

Muhyiddin berkata semalam Majlis Pimpinan Tertinggi Bersatu telah bermesyuarat dan kenyataan rasmi berhubung pendirian parti mengenai perkara itu dikeluarkan oleh Setiausaha Agung Bersatu Datuk Seri Hamzah Zainuddin.

Beliau berkata mesyuarat bersama pimpinan Pas juga telah diadakan dan parti itu telah menyatakan pendirian kukuh untuk terus kekal dalam PN.

“Kita rancang dan akan terus perkukuhkan kerjasama antara parti dengan tumpuan masa depan untuk pilihan raya akan datang,” katanya. – Bernama


Kerajaan sasar perbelanjaan 2023 bernilai RM386.1 bilion

KUALA LUMPUR, 3 Syaaban 1444H, Jumaat – Jumlah perbelanjaan Kerajaan Persekutuan pada 2023 dijangka berkurang sebanyak 2.3 peratus kepada RM386.1 billion terutamanya disebabkan oleh penamatan Kumpulan Wang Covid-19 (KWC-19) pada 31 Dis, 2022.

Kementerian Kewangan (MoF) menerusi laporan Tinjauan Ekonomi & Fiskal dan Anggaran Hasil 2023 Terkini berkata, daripada jumlah tersebut, 74.9 peratus akan diperuntukkan untuk perbelanjaan mengurus (OE) manakala 25.1 peratus untuk perbelanjaan pembangunan (DE).

“Dari segi peruntukan mengikut sektor, 35.2 peratus daripada jumlah perbelanjaan diperuntukkan kepada sektor sosial diikuti oleh sektor ekonomi (19.1 peratus), keselamatan (9.7 peratus) dan pentadbiran am (5.1 peratus).

“Sementara itu, baki sebanyak 30.9 peratus diperuntukkan untuk perbelanjaan tanggungan dan bayaran pindahan,” kata kementerian.

Menurut laporan tinjauan itu, peruntukan OE dianggar berkurang sebanyak 1.2 peratus kepada RM289.1 bilion atau 15.3 peratus daripada Keluaran Dalam Negara Kasar (KDNK) — disebabkan oleh peruntukan subsidi lebih rendah sejəjar dengan jangkaan harga komoditi yang menyederhana dan pelaksanaan secara berperingkat mekanisme subsidi bersasar.

Walau bagaimanapun, peruntukan emolumen, bayaran persaraan, bayaran khidmat hutang (DSC) dan pemberian kepada badan berkanun dijangka kekal tinggi.

“Emolumen dianggarkan meningkat 3.4 peratus kepada RM90.8 bililon dan kekal sebagai komponen terbesar OE iaitu 31.4 peratus.

“Peningkatan ini disebabkan oleh kenaikan gaji tahunan khas sebanyak RM100 di samping kenaikan gaji tahunan serta penyerapan pegawai kontrak ke jawatan tetap, terutamanya dalam sektor kesihatan dan pendidikan,” kata MoF.

Bayaran persaraan pula diunjur kekal stabil pada RM31.1 bilion yang merangkumi 10.7 peratus daripada jumlah OE. Daripada jumlah tersebut, RM23.9 bilion atau 76.9 peratus merupakan bayaran pencen manakala bakinya adalah bayaran gratuiti dan gantian cuti rehat terkumpul.

Sementara itu, DSC dianggarkan berkembang sebanyak 11.7 peratus kepada RM46.1 bilion atau 2.4 peratus daripada KDNK berikutan pinjaman terkumpul yang semakin meningkat terutamanya dalam tempoh pandemik.

Selain itu, perkhidmatan dan bekalan yang merangkumi 11.1 peratus daripada OE dijangka menyusut sebanyak 7.7 peratus kepada RM32 bilion — pengurangan ini terutamanya disebabkan oleh peruntukan perkhidmatan profesional yang lebih rendah.

Nisbah peruntukan perkhidmatan dan bekalan kepada KDNK pula dianggarkan sebanyak 1.7 peratus.

“Peruntukan subsidi dan bantuan sosial dijangka berkurang sebanyak 12.9 peratus kepada RM58.6 bilion berikutan jangkaan harga minyak mentah global lebih rendah serta sejajar dengan pelaksanaan secara berperingkat mekanisme subsidi bersasar.

“Selain itu, kerajaan akan terus menyediakan bantuan tunai bagi meringankan beban kewangan golongan berpendapatan rendah,” katanya.

Menurut laporan itu, peruntukan geran kepada badan berkanun dijangka meningkat sebanyak 7.9 peratus kepada RM15.1 bilion, sebahagian besar daripada peruntukan ini adalah bagi membiayai perbelanjaan operasi 20 universiti awam dan sembilan hospital pengajar.

Sementara itu, sejumlah RM8.1 bilion diperuntukkan kepada kerajaan negeri dalam bentuk geran dan pindahan yang merangkumi pemberian sebanyak RM6.1 bilion seperti yang diperuntukkan dalam Perlembagaan Persekutuan.

Menurut MoF, sejumlah RM97 bilion diperuntukkan di bawah DE bagi melaksanakan projek pembangunan berkualiti yang memberi penekanan kepada pelaburan berimpak tinggi untuk merangsang pertumbuhan ekonomi.

Kerajaan juga komited untuk memenuhi obligasi kewangan termasuk penebusan bon 1MDB bernilai US$3 billion yang akan matang pada Mac 2023 serta komitmen kewangan berkaitan PPP/PFI yang lain.

Dari sudut peruntukan sektoral, sektor ekonomi kekal sebagai penerima terbesar iaitu sebanyak 56.7 peratus atau RM55 bilion dengan subsektor pengangkutan sebanyak 18.1 peratus atau RM17.6 bilion terutamanya untuk pembinaan jalan dan lebuh raya serta menaik taraf jalan, lapangan terbang dan pelabuhan sedia ada.

“Subsektor tenaga dan kemudahan awam pula akan menerima RM3.2 bilion untuk menaik taraf kemudahan awam luar bandar serta penyediaan bekalan air bersih dan tenaga bersih mampu milik.

“Sebanyak RM3.3 bilion diperuntukkan untuk subsektor pertanian bagi menangani isu berhubung keterjaminan makanan negara yang semakin perlu diberi perhatian,” tambahnya.

Dalam pada itu, perkhidmatan sosial merupakan sektor kedua terbesar yang menerima RM26.5 bilion atau 27.4 peratus daripada jumlah DE dan separuh daripada peruntukan tersebut diagihkan untuk subsektor pendidikan dan latihan.

“Subsektor kesihatan akan menerima RM4.9 bilion untuk membina, menaik taraf dan membaiki kemudahan kesihatan, manakala subsektor perumahan pula diperuntukkan sebanyak RM2.1 bilion bagi penyediaan rumah mampu milik,” kata MoF.

MoF menyatakan bahawa sejumlah RM11.5 billion akan disalurkan untuk sektor keselamatan dengan RM6.4 bilion diperuntukkan kepada subsektor pertahanan manakala bakinya adalah untuk subsektor keselamatan dalam negeri.

Sementara itu, sebanyak RM3.9 bilion akan diperuntukkan bagi sektor pentadbiran am terutamanya untuk menambah baik sistem teknologi maklumat dan komunikasi (ICT) serta membaik pulih, menaik taraf kelengkapan bangunan dan fasiliti kerajaan.-  Bernama


Australia beri dana pada individu mahu tinggalkan keganasan rumahtangga

CANBERRA, 15 Rabiulawal 1443H, Jumaat – Australia melancarkan dana untuk mereka yang ingin meninggalkan hubungan atau rumahtangga yang diselubungi keganasan.

Mangsa boleh mula memohon bayaran $3,700 mulai Selasa lalu melalui program ‘Escaping Violence Payment’ – yang merangkumi wang tunai dan pembayaran terus untuk perbelanjaan seperti yuran sekolah, menurut laporan CNN.

Walaupun dana itu boleh dimohon oleh semua jantina, tetapi golongan wanita dijangka akan menjadi pemohon paling tinggi.

Lebih-lebih lagi, negara itu menganggarkan satu wanita dibunuh oleh pasangan mereka atau bekas pasangan dalam setiap sembilan hari, menurut data kerajaan.

Pembayaran yang diumumkan oleh kerajaan pada bulan Mei itu merupakan sebahagian daripada pakej keselamatan wanita bernilai $820 juta dan bertujuan untuk menjadi program percubaan dua tahun.

UnitingCare Australia, agensi yang akan menguruskan program itu, mengatakan pihaknya sudah menerima panggilan dan mesej daripada orang ramai mengenai cara mendaftar bahkan sebelum permohonan dibuka pada hari Selasa.

Walaupun pembayaran itu secara amnya disambut baik oleh kumpulan penyokong wanita Australia, ada yang mengatakan ia tidak mampu menangani punca keganasan keluarga di Australia.

Katanya, pembayaran itu boleh membantu wanita melarikan diri daripada keganasan rumahtangga, tetapi dana berkenaan hanya sebahagian kecil daripada anggaran jumlah yang perlu dibayar oleh mangsa untuk mencari keselamatan, kata peguam dan pakar.

Permulaan pandemik COVID-19 pula menyebabkan lebih besar jurang perbezaan ekonomi di Australia kerana banyak wanita kehilangan pekerjaan atau dipotong jam bekerja mereka berbanding lelaki.

Ketua Pegawai Eksekutif Pusat Perundangan Komuniti Timur di Melbourne, Michael Smith ketika bercakap kepada The Guardian berkata: “Kami melihat wanita dan keluarganya berada dalam situasi yang lebih kompleks dan sukar kerana wabak itu,” katanya.

Majoriti wanita yang menghadapi keganasan fizikal atau seksual mengatakan bahawa keganasan telah bermula atau meningkat semasa krisis.

Di samping itu, wanita tidak dapat meninggalkan hubungan yang ganas kerana sekatan berleluasa – dan sekarang, walaupun sekatan pandemik mulai longgar, kos sewa rumah pula meningkat menjadikannya lebih sukar bagi wanita.

Dalam beberapa tahun kebelakangan ini, kerajaan Australia telah berusaha menangani keganasan rumahtangga dengan rangkaian rancangan kebangsaan – tetapi kadarnya tetap tinggi. – Agensi


Bangladesh sambut baik keputusan ICJ teruskan kes genosid Rohingya

DHAKA, 23 Zulhijjah 1443H, Sabtu – Bangladesh menyambut baik keputusan Mahkamah Keadilan Antarabangsa (ICJ) pada Jumaat yang menolak bantahan awal Myanmar dan membenarkan kes pembunuhan beramai-ramai (genosid) Rohingya yang difailkan oleh Gambia diteruskan.

Keputusan itu menolak empat bantahan awal atas alasan undang-undang dan prosedur, lapor Agensi Anadolu memetik kenyataan ICJ.

“Bangladesh berpendapat bahawa persoalan keadilan dan akauntabiliti antarabangsa akan menjadi kritikal dalam mencari penyelesaian kekal kepada krisis Rohingya, dan juga akan terbukti sebagai langkah membina keyakinan untuk penghantaran pulang Rohingya ke kampung halaman mereka di Myanmar dengan memulihkan hak mereka yang sah,” menurut Kementerian Luar Bangladesh.

Bangladesh percaya keadilan antarabangsa diperlukan untuk umat Islam Rohingya yang teraniaya kembali ke negara asal secara bermaruah dan satu-satunya penyelesaian untuk krisis yang telah menjerumuskan wilayah itu ke kancah konflik.

Sementara itu, Myanmar dalam hujahnya menyatakan mahkamah berkenaan tidak mempunyai bidang kuasa.

Gambia memfailkan permohonan di pejabat pendaftaran mahkamah pada 2019 untuk memulakan prosiding terhadap Myanmar.

Pada Januari 2021, junta Myanmar telah mengemukakan bantahan.

Bangladesh menyediakan perlindungan kepada 1.2 juta pelarian Rohingya di Cox’s Bazar sejak kemasukan pelarian pada 2017 yang melarikan diri daripada kekerasan tentera Myanmar. – Bernama


Bertindak segera selesai isu pencemaran Sg Semungkis: PEMBELA

Oleh Siti Hafidah Abd Ghaffar

BANGI, 1 Rejab 1442H, Sabtu – Kehadiran ramai penguat kuasa masih tidak mampu menghentikan pencemaran Sungai Semungkis, Hulu Langat yang didakwa dilakukan oleh pihak tidak bertanggungjawab.

Kesal dengan perkara itu, Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari mendesak, pihak berkuasa supaya bertindak.

“Apa yang berlaku, ramai penguat kuasa tetapi tak mampu menghentikan pencemaran yang dilakukan oleh pihak yang tidak bertanggungjawab?

“Diketuai Ustaz Masridzi (Naib Pengerusi PEMBELA) dan wakil penduduk kampung di Semungkis, Hulu Langat, pencemaran yang sudah masuk minggu kedua masih belum mampu disekat malah berpuluh pihak berkuasa di kalangan PBT (pihak berkuasa tempatan) dan pihak berwajib, hanya mampu tergamam.

“Takkan nak tunggu gondol macam di Pahang, Perak dan Kedah, baru pihak ini nak mulakan tindakan?,” soalnya.

Bercakap kepada Ismaweb.net, beliau yang mesra disapa Cikgu Izzat meminta isu itu diselesaikan segera.

“Saya menggesa kepada pihak PBT, kerajaan negeri Selangor dan Kementerian Alam Sekitar agar segera bertindak sebelum pencemaran sungai semakin parah,” katanya.

Difahamkan Sungai Semungkis merupakan sumber tadahan air bersih dan kawasan rekreasi bagi penduduk berhampiran.

Namun, ekoran pembangunan tapak perkhemahan yang dibuat di kawasan berkenaan, ia sekali gus merosakkan ekosistem hutan simpan dan mencemarkan air sungai.

Berikutan itu, penduduk kampung telah membuat laporan polis bagaimanapun sepasukan polis yang hadir menyiasat di lokasi tapak perkhemahan tersebut, tidak dibenarkan masuk.

Rentetan itu, sepasukan penguat kuasa Pejabat Tanah Daerah Hulu Langat turut hadir menyiasat isu berkenaan, dan dimaklumkan oleh anak kepada pemilik tapak perkhemahan tersebut bahawa tanah mereka memiliki geran dari kerajaan Selangor.

Menurut maklumat dari ketua Kampung Sungai Semungkis, pemilik ‘campsite’ telah membeli dari seorang individu yang mana geran tersebut telah dikeluarkan sejak 2012 oleh kerajaan negeri.


Lubnan tak mampu bayar gaji penjawat awam

BEIRUT, 25 Zulkaedah 1444H, Rabu – Perdana Menteri sementara Lubnan, Najib Mikati berkata mengakui kerajaannya tidak dapat membayar gaji kepada penjawat awam menjelang akhir Jun, lapor Agensi Anadolu.

“Kerajaan tidak akan dapat membayar gaji jika Parlimen tidak meluluskan peruntukan tambahan untuk gaji,” kata Mikati dalam satu kenyataan selepas mesyuarat Kabinet.

Seramai 46 ahli dalam Dewan Rakyat yang mempunyai 128 kerusi menentang mengadakan sesi untuk perhimpunan itu berikutan kegagalan untuk memilih presiden baharu sejak berakhirnya penggal Michel Aoun pada Oktober lalu.

Di bawah Perlembagaan, presiden adalah satu-satunya yang mempunyai kuasa untuk menuntut sidang Parlimen diadakan, namun masih gagal memilih pengganti Aoun kerana perbezaan pandangan antara parti politik.

Pada April lalu, kerajaan Lubnan meluluskan keputusan untuk menaikkan gaji sektor awam, selain menaikkan elaun pengangkutan untuk pekerja.

Mata wang itu telah jatuh berbanding dolar daripada 1,506 lira pada akhir 2019 kepada kira-kira 95,000 lira pada tahun semasa.

Kadar inflasi tahunan meningkat di Lubnan kepada 269 peratus pada April, iaitu tertinggi di dunia, menurut Bank Dunia.

Sejak 2019, Lubnan menghadapi krisis ekonomi yang disifatkan oleh Bank Dunia sebagai paling teruk yang pernah dilihat dunia pada zaman moden. -Agensi


Turkiye terus bantu Palestin sektor kesihatan

ANKARA, 5 Zulkaedah 1444H, Khamis – Turkiye memberi jaminan akan meneruskan bantuan kepada rakyat Palestin dalam sektor kesihatan, lapor agensi berita Anadolu.

Perkara itu dinyatakan oleh Setiausaha Wakil Tetap ke Pertubuhan Bangsa-Bangsa Bersatu (PBB), Serdar Ozkan ketika berucap pada draf perbincangan rang undang-undang mengenai kesihatan rakyat Palestin.

Katanya, Ankara akan membuat pelaburan secara langsung di Hospital Gaza dan Tubas dengan menawarkan bantuan dan juga latihan.

Selain itu, sokongan politik dan kewangan serta barangan kepada bantuan Pertubuhan Bangsa-Bangsa Bersatu bagi Pelarian Palestin (UNRWA) turut disalurkan memandangkan Turkiye telah memperuntukkan AS$16 juta kepada Palestin sepanjang lima tahun lalu.

“Kami menambah juga AS$10 juta setiap tahun,” kata Ozkan.

Dalam pada itu, beliau juga menegaskan, Turkiye turut menjayakan bantuan kepada rakyat Palestin melalui Agensi Kerjasama dan Penyelarasan Turkiye (TIKA), Pengurusan Bencana dan Kecemasan (AFAD) dan Bulan Sabit Merah.

Malah katanya, projek yang dikendalikan TIKA sejak tiga tahun lalu telah selesai dan berjaya menelan peruntukan sebanyak AS$10.5 juta.

Ozkan pada masa sama berharap peringkat global juga turut menyalurkan bantuan kepada agensi berkenaan.

“Masyarakat antarabangsa perlu meningkatkan bantuan kepada Palestin bagi menyokong keadaan ekonomi dan sosial rakyat, termasuk sistem kesihatan yang mampan,”katanya.- Agensi


COVID-19: Malaysia catat 16 kes baharu, 8 daripadanya import

KUALA LUMPUR, 1 Zulhijjah 1441H, Rabu  – Sebanyak 16 kes baharu COVID-19 dicatatkan hari ini dengan separuh daripadanya adalah kes import, menurut Ketua Pengarah Kesihatan, Datuk Dr Noor Hisham Abdullah.

Beliau berkata, kes aktif dengan kebolehjangkitan COVID-19 meningkat kepada 142 kes.

Justeru, katanya, pertambahan kes baharu itu menjadikan jumlah kumulatif kes positif COVID-19 sebanyak 8,831 kes.

Bagaimanapun, tiada kematian dicatatkan hari ini dengan menjadikan jumlah maut akibat wabak itu kekal 123 kes, katanya dalam kenyataan media harian COVID-19, di sini, hari ini.

“Daripada 16 kes baharu dilaporkan, lapan adalah kes import yang telah mendapat jangkitan di luar negara yang melibatkan empat rakyat Malaysia dan empat bukan warganegara yang merupakan pemastautin tetap atau dibenarkan masuk ke Malaysia atas urusan kerja,” katanya.

Lapan orang itu pulang atau datang dari India, Rusia, Arab Saudi, China, Indonesia dan Korea.

Beliau berkata, daripada lapan kes penularan dalam negara itu, tujuh kes adalah dalam kalangan warga tempatan dan satu kes adalah bukan warganegara iaitu kes saringan untuk berlepas ke luar negara, tidak bergejala dan telah dimasukkan ke Hospital Sungai Buloh, Selangor.

Dr Noor Hisham berkata, bagi tujuh kes penularan COVID-19 tempatan melibatkan warganegara, kesemuanya adalah di Sarawak dengan tiga kes daripada Kluster Stutong.

“Satu kes melibatkan Kluster Sentosa dan satu kes membabitkan pesakit dalam siasatan Kluster PUI (pesakit dalam siasatan) Melbourne,” katanya.

Manakala, satu kes saringan kontak rapat iaitu ahli keluarga kepada kes positif COVID-19 (kes ke-8695) dan satu kes lagi melibatkan saringan kembali bertugas di sekolah, tidak bergejala dan telah dimasukkan ke Hospital Umum Sarawak, jelas Dr Noor Hisham.

Dalam pada itu, beliau turut memaklumkan terdapat empat kes pulih dan dibenarkan discaj pada hari ini menjadikan jumlah kumulatif kes yang telah pulih sepenuhnya dan telah discaj daripada wad adalah sebanyak 8,566 kes (96.9 peratus).

Sementara itu, beliau berkata, sehingga kini hanya lima kes positif wabak itu sedang dirawat di Unit Rawatan Rapi (ICU) dengan satu kes memerlukan bantuan pernafasan. -Bernama


Keputusan PRN beri pengajaran, ‘katak-katak politik’ telah dihukum

Oleh Ainul Illia Meor Suzurudin

BANGI, 16 Ahad Rabiulakhir 1443H, Ahad – Dengan majoriti selesa lebih dua pertiga di Dewan Undangan Negeri (DUN) Melaka, kerajaan Barisan Nasional (BN) dijangka lebih stabil berbanding kerajaan terdahulu.

Penganalisis politik, Shahbudin Embun berkata, kemenangan BN pada Pilihan Raya Negeri (PRN) Melaka ini boleh dirumuskan atas beberapa sebab.

Antaranya, pengalaman pahit 22 bulan oleh kerajaan Pakatan Harapan (PH) sebelum ini banyak mengajar pengundi agar lebih berhati-hati dalam membuat keputusan.

Ia sekaligus menjadikan pertandingan pelbagai penjuru memberi kelebihan kepada BN.

“Pengundi atas pagar yang tidak menyukai BN tetap tidak memberikan undi kepada PH, sebaliknya mengundi Perikatan Nasional (PN),” katanya kepada Ismaweb.net.

Selain itu, beliau berpandangan bahawa ‘track record’ BN yang terbukti memajukan negeri Melaka sejak merdeka dapat meyakinkan pengundi.

“BN juga menampilkan ramai muka baru. Penyandang dan penyokong yang tidak terpilih sebagai calon tidak melakukan sabatoj dalaman,” katanya.

Pun begitu, Shahbudin yang juga Pengerusi Biro Politik Majlis Perundingan Melayu (MPM) yakin walaupun BN menang besar, tidak semestinya di Pilihan Raya Umum ke-15 (PRU15) nanti kedudukannya akan serupa.

“Keadaan mungkin berbeza yang juga memerlukan strategi yang berlainan,” katanya.

Namun apa yang pasti, PRN kali ini sudah memberi pengajaran kepada Ahli Parlimen ‘lompat parti’ yang kononnya menyangka tindakan mereka dimaafkan rakyat.

“3 dari 4 ADUN yang menarik sokongan sehingga terbubarnya DUN telah kalah, seorang lagi tidak bertanding,

“Katak-katak politik telah pun dihukum oleh pengundi-pengundi negeri Melaka. Ini memberi isyarat supaya ahli-ahli politik tidak lagi melompat,” katanya.

BN semalam memenangi 21 daripada 28 kerusi yang dipertandingkan.

Manakala Pakatan Harapan (PH) disahkan memenangi lima dan Perikatan Nasional (PN) pula memiliki dua kerusi.

Sebaliknya, Parti Pribumi Perkasa Malaysia (Putra), Parti Perikatan India Muslim Nasional (Iman) dan kesemua 22 calon Bebas gagal memperolehi sebarang kerusi.


Debat Anwar-Najib berlangsung aman, tanpa provokasi

KUALA LUMPUR, 12 Syawal 1443H, Jumaat – Debat Perdana antara Presiden PKR Datuk Seri Anwar Ibrahim dengan bekas Perdana Menteri Datuk Seri Najib Tun Razak yang membincangkan hal berkaitan Sapura Energy Bhd (SEB) dan isu masa depan negara malam ini berjalan lancar.

Bermula tepat 9 malam, program yang berlangsung di Auditorium Tunku Abdul Rahman, Pusat Pelancongan Malaysia (MaTiC) di sini dihadiri kira-kira 400 orang termasuk tokoh politik, ahli korporat, pakar ekonomi, ahli akademik, mahasiswa selain penyokong kedua-dua pemimpin.

Debat itu merangkumi tiga bahagian iaitu bahagian pertama berhubung permasalahan dihadapi syarikat minyak dan gas SEB sama ada ia perlu diselamatkan atau tidak.

Bahagian kedua berkisar tentang ‘Masa Depan Malaysia’ yang merangkumi aspek ekonomi, politik, urus tadbir serta hala tuju negara dan bahagian ketiga dikhususkan untuk sesi soal jawab.

Bagi memastikan tiada perkara tidak diingini berlaku, pemeriksaan keselamatan yang ketat dibuat ke atas penonton yang hadir sebelum memasuki dewan. – Bernama


50 juta penduduk benua Afrika kini miskin tegar?

JOHANNESBURG, 16 Zulkaedah 1441H, Rabu – Hampir 50 juta penduduk di benua Afrika dijangka memasuki kelompok miskin tegar, berikutan kejatuhan ekonomi susulan penularan wabak COVID-19, kata Bank Pembangunan Afrika (AfDB).

Kira-kira satu pertiga benua – 425 juta orang – dijangka hidup di bawah garis kemiskinan antarabangsa dengan pendapatan sebanyak $1.90 sehari pada tahun 2020, kata AfDB dalam Prospek Ekonomi Afrika, meramalkan bahawa keadaan akan semakin buruk.

Selepas Oceania, Afrika adalah benua yang paling tidak terjejas dengan wabak ini, mencatatkan hampir 500,000 jangkitan dan hampir 11,700 kematian, menurut jumlah AFP pada hari Selasa.

Tetapi, krisis kesihatan dan perintah berkurung yang berlaku telah menghancurkan pekerjaan, melumpuhkan pendapatan dan ekonomi di seluruh benua.

“Antara 28.2 dan 49.2 juta lebih penduduk Afrika akan jatuh ke dalam kemiskinan yang melampau tahun ini dan berikutnya,” kata AfDB dalam laporannya.

Pertubuhan Kesihatan Sedunia (WHO) memberi amaran, bahawa sehingga 190,000 orang boleh mati di Afrika jika pembendungan COVID-19 gagal.

Institusi yang berpangkalan di Abidjan, salah satu daripada lima pemberi pinjaman pembangunan pelbagai hala terbesar di dunia, menjangkakan Afrika akan mengalami kemelesetan besar, dengan perkiraan KDNK menurun antara 1.7 peratus dan 3.4 peratus tahun ini.

Itu akan menjadi 5.6 hingga 7.3 peratusan lebih rendah daripada ramalan prawabak.

Akhir bulan lalu, Dana Monetari Antarabangsa meramalkan, KDNK sub-Sahara Afrika akan menyusut sebanyak 3.2 peratus, dan pendapatan akan turun ke tahap yang terakhir dilihat pada tahun 2010.

AfDB mengatakan, bahawa antara 24.6 dan 30 juta penduduk akan hilang pekerjaan tahun ini kerana krisis wabak.

Nigeria, negara yang paling ramai penduduk di benua itu, akan menyaksikan peningkatan kemiskinan terbesar, katanya.

Antara 8.5 dan 11.5 juta daripada 200 juta penduduknya dianggarkan jatuh dalam kemiskinan yang melampau tahun ini, kerana penurunan harga minyak memburukkan lagi kesan ekonomi dari wabak tersebut.

Manakala, Republik Demokratik Kongo, di mana 72 peratus daripada 90 juta penduduk sudah hidup di bawah garis kemiskinan, akan menyaksikan antara 2.7 dan 3.4 juta lebih rakyat yang miskin. – Agensi


Lebih 8,000 mangsa banjir Selangor belum terima bantuan

SHAH ALAM, 13 Syaaban 1443H, Rabu – Sebanyak 8,395 penerima masih belum menerima Bantuan Selangor Bangkit (BSB) yang diperuntukkan kerajaan negeri untuk mangsa bah besar yang melanda negeri itu pada akhir tahun lepas, kata Menteri Besar, Datuk Seri Amirudin Shari.

Beliau berkata, Klang merupakan daerah penerima tertinggi yang belum menerima bantuan iaitu seramai 7,236 orang; diikuti Kuala Langat (530), Petaling (348), Sepang (223), Kuala Selangor (56) dan Gombak (dua) manakala tiga daerah iaitu Hulu Langat, Sabak Bernam dan Hulu Selangor telah selesai sepenuhnya.

“Sehingga 14 Mac, kerajaan negeri telah melulus dan melaksanakan pembayaran BSB kepada 118,110 keluarga melibatkan peruntukan RM118.11 juta. Daripada 25 kematian, yang layak menerima bantuan BSB bagi keluarga arwah dan mendiang adalah seramai 14 orang,” katanya pada sidang Dewan Undangan Negeri (DUN) Selangor, di sini hari ini.

Menurutnya, sebanyak RM132.628 juta bantuan BSB telah disalurkan kepada semua pejabat tanah dan daerah dengan baki peruntukan setakat ini adalah RM14.378 juta.

Beliau berkata demikian bagi menjawab soalan yang dibangkitkan Azmizam Zaman Huri (PH-Pelabuhan Klang) yang bertanya adakah BSB telah selesai dibayar kepada semua mangsa banjir.

Pada masa yang sama katanya, sebanyak 2,942 permohonan telah ditolak kerana tidak memenuhi kriteria dengan terdapat sebahagian permohonan tersebut didapati bertindih manakala 300 permohonan masih lagi dalam proses semakan.

Amirudin berkata, semua pembayaran dijangka selesai pada 31 Mac manakala bagi pembayaran tertunggak termasuk permohonan rayuan akan diproses sehingga 30 April nanti.

“Sekarang kami tidak lagi menganjurkan pemberian di dewan-dewan, jadi baki penerima seterusnya akan dihubungi terus dan kami menawarkan penghantaran wang melalui akaun dan pemindahan dana elektronik (EFT),” katanya.

Mengenai soalan Azmizam berkenaan apakah tindakan yang akan diambil terhadap individu yang membuat tuntutan palsu BSB, Amirudin berkata tindakan akan diambil selepas semua pembayaran BSB selesai 31 Mac ini.

Beliau turut menjelaskan punca kelewatan pembayaran bantuan adalah kerana pihaknya menerima jumlah permohonan yang tinggi iaitu lebih 10 kali ganda daripada bilangan Ketua Isi Rumah yang tinggal di pusat pemindahan sementara (PPS).

“Selain itu ada permohonan bertindih dan perlu dilakukan verifikasi dan kami kena mengatur dan menyelaras kewangan kerana kerajaan negeri akan menyalur BSB bersama dengan bantuan wang ihsan daripada kerajaan Persekutuan,” katanya.-  Bernama


Usul bahas Ordinan Darurat boleh dibawa pada September: PM

BANGI, 24 Zulhijjah 1442H, Selasa – Suatu usul untuk membahas dan seterusnya mengungkaikan Ordinan-Ordinan Darurat boleh dibawa dalam sidang Parlimen yang dijadualkan berlangsung pada September.

Perdana Menteri, Tan Sri Muhyiddin Yassin berkata, ia selaras dengan titah pandangan Yang di-Pertuan Agong dan peruntukan Perkara 150 (3) Perlembagaan Persekutuan.

Beliau berkata, usul itu akan dibincangkan dalam mesyuarat Jemaah Menteri esok dan berharap dapat menyelesaikan polemik berkaitan pembatalan Ordinan-Ordinan Darurat secara harmoni dan berperlembagaan.

“Adalah dimaklumkan bahawa proses pembatalan Ordinan-Ordinan Darurat oleh KDYMM Seri Paduka Baginda Yang di-Pertuan Agong seperti mana yang disembah nasihat oleh Jemaah Menteri pada 23 Julai 2021 tidak dapat disempurnakan.

“Dengan berakhirnya Proklamasi Darurat pada 1 Ogos 2021, berdasarkan peruntukan Perlembagaan Persekutuan, pembatalan Ordinan-Ordinan Darurat oleh KDYMM Seri Paduka Baginda Yang di-Pertuan Agong tidak lagi berbangkit,” katanya dalam kenyataan, hari ini.


Bakal jemaah haji diminta bersedia: TH

KUALA LUMPUR, 28 Ramadan 1442H, Isnin – Lembaga Tabung Haji (TH) menasihati bakal haji Malaysia agar bersedia sekiranya kerajaan Arab Saudi membenarkan jemaah luar negara menunaikan ibadat haji pada tahun ini.

Pengarah Eksekutif Haji TH, Datuk Seri Syed Saleh Syed Abdul Rahman berkata, semua bakal haji hendaklah membuat persiapan sewajarnya dari segi ilmu, kesihatan, rohani dan jasmani serta kewangan.

“TH telah menganjurkan kursus asas haji dalam talian sejak awal tahun ini dan akan mengadakan kursus haji perdana secara dalam talian pada bulan Syawal nanti sebagai persediaan melengkapkan bakal haji dengan ilmu pengetahuan berkaitan ibadat haji serta mendapat gambaran suasana terkini,” katanya dalam kenyataan hari ini.

Syed Saleh mengulas kenyataan Kementerian Haji dan Umrah Arab Saudi bahawa ibadat haji akan diteruskan tahun ini dengan syarat jemaah mematuhi semua piawaian dan peraturan kesihatan, keselamatan serta pengawalseliaan dalam usaha memelihara kesihatan dan kesejahteraan jemaah haji.

Selain itu, pihak berkuasa kesihatan Arab Saudi terus menilai dan mengambil segala langkah untuk memastikan kesihatan para jemaah haji terjaga dan butiran pelan kawalan serta operasi untuk musim haji tahun ini akan diumumkan kelak.

Syed Saleh berkata, bakal jemaah haji hendaklah bersedia mengambil suntikan wajib meningococcal serta vaksin COVID-19 apabila dipanggil oleh Kementerian Kesihatan supaya proses pengambilan vaksin memenuhi masa ditetapkan, selain membuat pemeriksaan kesihatan serta menjawab surat tawaran dengan kadar segera.

Katanya, TH telah memulakan persiapan awal untuk urusan haji 2021 sejak tahun lepas dengan mengambil kira setiap prosedur operasi standard (SOP) dan protokol kesihatan serta amalan norma baharu dalam urusan pengendalian operasinya sama ada di tanah air atau di Arab Saudi.

Meskipun persediaan bagi menunaikan rukun kelima itu telah dilakukan, beliau berkata, kerajaan Malaysia dan TH masih menunggu pengumuman rasmi daripada Kerajaan Arab Saudi berkaitan urusan haji dan jumlah jemaah haji yang dibenarkan tahun ini.

“TH akan memaklumkan perkembangan terbaharu sebaik sahaja mendapat pengumuman rasmi berkaitan kuota haji, kriteria jemaah dan syarat-syarat utama harus dipatuhi oleh semua jemaah haji yang akan menunaikan ibadat tersebut,” katanya. – Bernama


Ada segelintir penjawat awam diperguna pihak berkepentingan

BANGI, 24 Syaaban 1442H, Selasa – Ketua Setiausaha Negara (KSN) memberi jaminan mengenakan tindakan tegas terhadap mana-mana penjawat awam yang terbabit dalam sebarang salah laku sekiranya dibuktikan bersalah.

Tan Sri Mohd Zuki Ali kesal apabila terdapat segelintir penjawat awam yang membenarkan diri mereka diperguna oleh pihak berkepentingan untuk habuan lumayan.

Ini susulan pendedahan Suruhanjaya Pencegahan Rasuah Malaysia (SPRM) terhadap sindiket kartel tender kerajaan yang bernilai RM3.8 bilion.

Menyifatkan pendedahan itu membimbangkan, Mohd Zuki berkata, kes berkenaan mula dikesan sejak tahun 2014, dan hasil risikan berterusan SPRM berjaya membawa kepada penahanan beberapa individu sebagai suspek utama siasatan.

“Saya telah berulang kali memberi peringatan kepada semua ketua jabatan supaya menerap dan memegang utuh konsep integriti dalam pengurusan organisasi dengan memperkukuh program kesedaran dan pencegahan selaras dengan pelaksanaan Pelan Anti-Rasuah Nasional (NACP).

“Jabatan Perkhidmatan Awam telah diarahkan untuk melaksanakan pusingan kerja bagi pegawai di jawatan-jawatan sensitif yang cenderung kepada isu berkaitan salah laku,” katanya dalam kenyataan, hari ini.

Justeru, beliau menyokong semua usaha yang dikendalikan SPRM untuk membanteras sebarang bentuk salah laku dan penyelewengan dalam sistem penyampaian kerajaan.

Terdahulu, Suruhanjaya Pencegahan Rasuah Malaysia (SPRM) menahan seorang pegawai kanan sebuah agensi kerajaan kerana disyaki terbabit sindiket kartel tender projek.

Lelaki berusia 38 tahun bekerja sebagai juruukur bahan Gred 48 itu dipercayai terbabit kerja penyediaan Bill of Quantity (BQ) bagi projek ditawarkan agensi berkenaan, menurut sumber.

Katanya, suspek disyaki menerima rasuah bagi membocorkan maklumat berhubung spesifikasi projek, kepada ketua sindiket bertujuan memudahkan penyediaan dokumen tender.


Tak perlu kerajaan perpaduan jika libat sebelah pihak saja

Oleh Ainul Illia Meor Suzurudin

BANGI, 14 Rabiulawal 1442H, Sabtu – Jika Tun Dr Mahathir Mohamad mahu memperjuangkan kembali kerajaan perpaduan seperti yang pernah dicita-citakannya sebelum ini, beliau harus melibatkan semua parti yang ada di dalam negara ini.

Penganalisis politik, Dr Mazlan Ali berkata, usaha yang hendak dilaksanakan ini mestilah menyeluruh, tidak bersifat hanya untuk kepentingan parti politik tertentu sahaja.

“Tun M mesti melibatkan semua pihak parti kerajaan dan pembangkang. Bukan hanya mengumpulkan sejumlah ahli-ahli daripada parti pembangkang dan melibatkan beberapa orang pemimpin daripada parti-parti kerajaan tertentu untuk membuat kerajaan perpaduan.

“Itu adalah tidak wajar dalam situasi sekarang ini,” katanya ketika dihubungi Ismaweb.net, hari ini.

Beliau menegaskan, usaha tersebut mesti melibatkan semua pihak, bagi memungkinkan ia menjadi relevan dalam keadaan semasa.

Katanya, perbincangan itu juga perlu termasuk pemimpin-pemimpin kerajaan Perikatan Nasional (PN).

“Sekiranya dapat dicapai kata sepakat maka kerajaan yang hendak ditubuhkan itu mesti melibatkan semua parti. Tidak sekadar blok-blok tertentu sahaja,” katanya.

Sebaliknya, jika rancangan Dr Mahathir ini berlaku hanya untuk sebelah pihak sahaja, bererti ia tidak menghormati saranan Yang di-Pertuan Agong dan juga gesaan semua pihak termasuk pertubuhan bukan kerajaan (NGO).

“Haruslah ahli politik menghormati suasana di mana negara kita sekarang sedang berdepan dengan cabaran yang getir terutama peningkatan kes COVID-19 yang mencecah purata 800-1,000 kes sehari.

“Pada masa sama negara kita berdepan dengan situasi ketidaktentuan ekonomi yang telah menyebabkan rakyat kehilangan pendapatan dan sedang mengalami keperitan hidup.

“Kita menyarankan supaya ahli-ahli politik dapat bersama-sama duduk semeja, berunding,” katanya.

Tambahan lagi, kata Dr Mazlan apabila awal bulan November ini akan dibentangkan Belanjawan 2021 oleh kerajaan.

“Sangat penting dipastikan ia menjadi realiti. Kerana belanjawan ini dapat menentukan kesejahateraan hidup rakyat dan kemakmuran di masa akan datang,” katanya.

Terdahulu, media melaporkan bahawa Dr Mahathir dengan beberapa pemimpin politik berbincang mengenai cadangan membentuk kerajaan perpaduan.

Sumber daripada pejabat Dr Mahathir mengesahkan bahawa Ahli Parlimen Langkawi itu telah bertemu dengan Ahli Parlimen Gua Musang, Tengku Razaleigh Hamzah Isnin lalu.

Kemudian diikuti Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri pada Selalu lalu dan Presiden Parti Amanah Negara (PAN), Mohamad Sabu, kelmarin.

Menurut sumber, ketiga-tiga pertemuan itu dikatakan telah diadakan di kediaman Dr Mahathir di Seri Kembangan, Selangor.


Mesej palsu, tiada kakitangan HSA positif COVID-19

BANGI, 7 Rabiulawal 1442H, Sabtu – Jabatan Kesihatan Negeri Johor (JKNJ) menafikan mesej tular berangkai di aplikasi Whatsapp, mengenai kes COVID-19 di Hospital Sultanah Aminah (HSA), Johor Bahru.

Pengarah Kesihatan Negeri, Dr Aman Rabu berkata, tiada anggota Pembantu Perawatan Kesihatan (PPK) di HSA yang disahkan positif COVID-19, seperti ditularkan.

Bahkan, JKNJ turut menegaskan tidak memuat naik sebarang kenyataan berhubung berita tidak benar itu di laman Facebook rasmi jabatan.

Sehubungan itu, beliau meminta orang ramai supaya tidak menularkan sebarang berita yang tidak benar, bagi mengelakkan kebimbangan atau kekeliruan dalam kalangan masyarakat.

“Bagaimanapun, orang ramai dinasihatkan agar mengurangkan pergerakan ke tempat-tempat awam semasa Perintah Kawalan Pergerakan dikuatkuasakan.

“Selain itu, pemakaian penutup muka dan cecair nyah kuman hendaklah diamalkan setiap kali hendak berurusan di tempat awam,” katanya dalam kenyataan, hari ini.

Dalam mesej yang ditularkan itu mendakwa bahawa wad pembedahan am (lelaki) di HSA terpaksa ditutup berikutan terdapat kes positif COVID-19 membabitkan kakitangan PPK.

Mesej berangkai itu turut mendakwa akan wujud kluster baharu di HSA, membabitkan kontak rapat kakitangan terbabit.


KSN dilantik Pengerusi secara Ex-Officio MKI

BANGI, 6 Safar 1444H, Sabtu – Ketua Setiausaha Negara (KSN), Tan Sri Mohd Zuki Ali dilantik sebagai Pengerusi Jawatankuasa Pengurusan Hal Ehwal Islam Kebangsaan, Majlis Kebangsaan Bagi Hal Ehwal Agama Islam (MKI).

Ketua Pengarah Jabatan Kemajuan Islam Malaysia (Jakim), Datuk Hakimah Mohd Yusoff berkata, watikah pelantikan Mohd Zuki telah disempurnakan Sultan Selangor, Sultan Sharafuddin Idris Shah selaku Pengerusi MKI pada 1 September lalu.

Beliau berkata, jawatankuasa itu telah dinaik taraf daripada Persidangan Ketua-Ketua Jabatan atau Majlis Agama Islam Seluruh Malaysia (PKJ) yang sebelum ini dipengerusikan Ketua Pengarah Jakim.

“Mesyuarat Majlis Raja-Raja (MRR) Kali ke-259 yang telah diadakan pada 30 Jun 2022 telah berkenan untuk menaik taraf jawatankuasa ini dan Ketua Setiausaha Negara diperkenan sebagai Pengerusi secara Ex-Officio berkuat kuasa mulai 30 Jun 2022 sehingga 29 Jun 2024.

“Keanggotaan jawatankuasa ini adalah terdiri daripada wakil Majlis Agama Islam Negeri-Negeri setelah mendapat perkenan Raja Pemerintah di Negeri-Negeri dan dua orang ahli yang dilantik oleh MKI dengan perkenan MRR,” katanya dalam kenyataan, hari ini.

Hakimah yang juga Setiausaha MKI berkata, jawatankuasa yang diurusetiakan oleh Jakim itu ditubuhkan bagi menyediakan platform untuk membincangkan perkara dasar berkaitan pengurusan hal ehwal Islam di Malaysia.

Ini antaranya bagi memastikan pengurusan hal ehwal Islam di Malaysia pada tahap terbaik selari dengan undang-undang, dasar dan peraturan yang berkuat kuasa selaras dengan agama Islam sebagai agama Persekutuan, katanya.

“Ia juga bertindak sebagai kumpulan pemikir (think tank) yang menentukan dasar-dasar berkaitan tadbir urus terbaik hal ehwal Islam di Malaysia serta bertanggungjawab menyelaras dan mewujudkan keseragaman dalam pentadbiran dan pelaksanaan hal ehwal agama Islam di Malaysia,” katanya.


Yakinkan masyarakat perlu ambil suntikan vaksin COVID-19

BANGI, 4 Rejab 1442H, Selasa – Semua pihak perlu berusaha meyakinkan sebanyak mungkin ahli masyarakat untuk mengambil suntikan vaksin COVID-19, kata Dr Haliza Abdul Rahman.

Ia termasuk pihak berwajib yang perlu menangani kegusaran masyarakat berkaitan perkara itu, kata Profesor Madya di Jabatan Kesihatan Persekitaran dan Pekerjaan Fakulti Perubatan dan Sains Kesihatan, Universiti Putra Malaysia (UPM).

“…dengan kempen besar-besaran perlu dilaksana KKM (Kementerian Kesihatan Malaysia) untuk memberi penerangan berterusan supaya dapat memupuk pemahaman mengenai kepentingan vaksin COVID-19,” katanya menulis di Berita Harian hari ini.

Program Imunisasi COVID-19 Kebangsaan akan dilaksanakan melalui tiga fasa, bermula hujung bulan ini, dengan menyasarkan sebanyak 80 peratus populasi negara ini atau 26.5 juta individu menerima vaksin itu yang akan diberikan secara percuma.

Beliau berkata, program vaksinasi yang dirancang kerajaan untuk rakyat adalah penting bagi mewujudkan imuniti kelompok, sekali gus membolehkan ekonomi negara kembali pulih sama seperti negara lain yang telah melancarkan program sama.

“Bagi Malaysia, Bank Dunia meramalkan ekonomi negara akan kembali berkembang pada kadar 6.7 peratus bagi 2021. Ia tertakluk kelancaran dan keberkesanan program imunisasi, peningkatan kedudukan eksport negara serta tahap pelaburan di Malaysia.

“Justeru, untuk memastikan ramalan ini menjadi realiti, kejayaan pelaksanaan program imunisasi kebangsaan amatlah penting kerana negara bebas COVID-19 menjadi keutamaan pelabur asing.

“Lantaran itu, pelaburan negara untuk pembelian vaksin sangat kritikal dan pasti memberikan pulangan berlipat ganda pada masa terdekat, khususnya mempercepatkan usaha merancakkan kembali ekonomi negara,” katanya.


Dong Zong, Jiao Zong perkukuh hubungan baik dengan China

BANGI, 16 Jamadilakhir 1442H, Jumaat – Pertubuhan radikal Cina, Dong Zong dan Jiao Zong mengadakan perjumpaan secara dalam talian dengan Duta China ke Malaysia, Ouyang Yujing bagi meningkatkan persefahaman serta kerjasama, selain membincangkan pelbagai topik berkaitan pendidikan.

Perjumpaan itu turut disertai wakil dari Universiti Merdeka Berhad dan Alumni Bekas Pelajar Malaysia di China (Liu Hua), lapor portal Kwongwah.com.my baru-baru ini.

Kedutaan China memainkan peranan penting dalam perkembangan pendidikan Cina di negara ini sejak beberapa dekad.

Pengerusi Dong Zong, Tan Tai Kim berterima kasih kepada kedutaan China atas sokongan terhadap perkembangan pendidikan Cina di Malaysia, selain usahanya menggalakkan program pertukaran pendidikan serta ekonomi antara kedua-dua negara.

Sementara itu, Pengerusi Jiao Zong, Cheah Lek Aee turut mengucapkan terima kasih kepada kedutaan China kerana setiap tahun membantu penganjuran program latihan dan penyelidikan di negara berkenaan, membabitkan guru Sekolah Jenis Kebangsaan (SJK) Cina serta pertubuhan guru besar.

Ini termasuk menyediakan pakar dan ahli akademik untuk program latihan di Malaysia bagi meningkatkan taraf profesion guru pendidikan Cina di Malaysia, katanya.

Pengerusi Universiti Merdeka, Chow Sing Yau pula berkata, melalui kerjasamanya dengan beberapa kolej vokasional di China sejak tiga tahun lalu, sebanyak 400 biasiswa diberikan kepada rakyat Malaysia untuk belajar di negara itu.

“Universiti Merdeka berharap China boleh menyediakan lebih banyak peluang pembelajaran vokasional, selain meningkatkan hubungan baik antara dua negara melalui modal insan yang mempunyai bahasa dan budaya yang sama,” katanya.

Pada masa sama, Yujing memuji Malaysia kerana menjadi antara negara yang memelihara kebudayaan dana pendidikan Cina dengan sempurna selain Taiwan, Hong Kong dan Macau.

Menurutnya, sejak beberapa dekad, kerajaan Beijing telah bekerjasama rapat dengan institusi pendidikan Cina di Malaysia dengan penganjuran program latihan guru serta pengajian di China.

Yujing berharap setiap pertubuhan terus mengamalkan perkongsian maklumat dan pengalaman, selain menetapkan tarikh perjumpaan bagi meningkatkan komunikasi serta hubungan berkaitan perkembangan pendidikan Cina.


Israel larang lelaki Palestin umur 12-40 tahun solat Jumaat di Masjid al-Aqsa

BAITULMAQDIS, 4 Ramadan 1443H, Rabu – Israel pada Selasa melarang lelaki Palestin berumur antara 12 dan 40 tahun daripada memasuki Masjid al-Aqsa untuk menunaikan solat Jumaat ketika Ramadan.

Hanya wanita Palestin, kanak-kanak di bawah umur 12 tahun dan lelaki berumur lebih 50 tahun dibenarkan masuk ke Masjid al-Aqsa jika mahu menunaikan solat, menurut Agensi Anadolu, memetik pihak berkuasa Israel.

Lelaki berumur antara 40 dan 50 tahun perlu mendapatkan kebenaran khas terlebih dahulu.

Rakyat Palestin yang mempunyai saudara-mara di Israel akan diberi permit untuk melawat pada Ahad dan Khamis.

Rakyat Palestin di Tebing Barat yang diduduki perlu mendapatkan kebenaran khas untuk melawat saudara-mara dan tempat suci termasuk Masjid al-Aqsa.

Untuk keluar dari Tebing Barat yang diduduki, rakyat Palestin terpaksa melalui satu daripada 23 pusat pemeriksaan. – Bernama


WHO atur semula cadangan pemberian vaksinasi COVID-19

NEW YORK, 7 Ramadan 1444H, Rabu – Pertubuhan Kesihatan Sedunia (WHO) mengatur semula cadangan pemberian vaksinasi COVID-19 untuk fasa baharu wabak itu.

Menerusi ketetapan baharu, keperluan pemberian dos penggalak hanya dikhususkan kepada warga emas dan golongan yang berisiko tinggi, iaitu untuk tempoh antara enam hingga 12 bulan selepas vaksin terakhir.

WHO berkata, kanak-kanak dan remaja yang sihat mungkin tiada keperluan untuk mendapatkan suntikan vaksinasi.

Agensi Persatuan Bangsa-Bangsa Bersatu (PBB) itu berkata, langkah terbabit bertujuan untuk menumpukan usaha untuk memvaksinasi mereka yang berisiko mengalami gejala teruk atau kematian akibat COVID-19, memandangkan imuniti penduduk sudah hampir dicapai hasil daripada proses vaksinasi secara meluas di seluruh dunia.

WHO mendefinisikan golongan berisiko sebagai warga emas dan individu muda mempunyai faktor risiko lain yang membimbangkan.

Bagi kumpulan ini, agensi itu mencadangkan suntikan tambahan vaksin, sama ada enam atau 12 bulan selepas dos terkini – berdasarkan faktor seperti umur serta keadaan yang menjejaskan imun.

Manakala, kanak-kanak dan remaja yang sihat tidak diberikan keutamaan untuk mendapatkan vaksinasi COVID-19, selain menggesa negara untuk mempertimbangkan faktor seperti beban penyakit sebelum mengesyorkan vaksinasi kepada kumpulan terbabit.

Katanya, vaksin dan dos penggalak COVID-19 adalah selamat untuk semua peringkat umur, namun cadangan itu mengambil kira faktor lain seperti keberkesanan kos.

Menerusi taklimat WHO pada 28 Mac yang lalu, cadangan terbaharu itu mencerminkan keadaan wabak COVID-19 dan tahap imuniti global, meskipun nasihat ini tidak boleh dijadikan panduan jangka panjang dalam melihat kepentingan pemberian dos penggalak secara tahunan.- Agensi


Malaysia lulus pendaftaran bersyarat vaksin Sinopharm, Johnson & Johnson

BANGI, 6 Zulhijjah 1442H, Jumaat – Mesyuarat Pihak Berkuasa Kawalan Dadah (PBKD) hari ini bersetuju meluluskan pendaftaran bersyarat untuk kegunaan bencana bagi dua produk vaksin iaitu Sinopharm dan Johnson & Johnson.

Ketua Pengarah Kesihatan, Tan Sri Dr Noor Hisham Abdullah berkata, kelulusan pendaftaran bersyarat itu memerlukan maklumat kualiti, keselamatan dan keberkesanan produk vaksin berkenaan dipantau serta dinilai berdasarkan data-data terkini dari semasa ke semasa.

Beliau berkata, ini bagi memastikan perbandingan manfaat-risiko bagi produk-produk vaksin tersebut kekal positif.

“KKM akan sentiasa mempertingkatkan tahap kesihatan awam dalam memerangi wabak COVID-19 melalui perolehan bekalan vaksin yang telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD.

“Kerajaan juga komited untuk memastikan penduduk dewasa Malaysia mencapai imuniti kelompok selaras dengan sasaran Program Imunisasi COVID-19 Kebangsaan (PICK),” katanya dalam kenyataan, hari ini.

Sinopharm yang juga dikenali sebagai COVILO Suspension for Injection COVID-19 Vaccine (Vero Cell) adalah vaksin yang dibangunkan oleh China National Biotec Group Company Limited (CNBG).

Sementara, vaksin Johnson & Johnson atau Janssen COVID-19 Vaccine Suspension for Injection pula adalah dikeluarkan oleh pengilang Janssen Pharmaceutica N.V., Belgium.

Malaysia kini telah meluluskan beberapa jenis vaksin COVID-19 secara kecemasan, antaranya Pfizer-BioNTech, AstraZeneca, Sinovac dan CanSino.


Prof Dr Mohd Sazili dilantik Timbalan Naib Canselor UiTM baharu

SHAH ALAM,  3 Zulkaedah 1442H, Isnin  – Universiti Teknologi Mara (UiTM) mengumumkan pelantikan Prof Dr Mohd Sazili Shahibi sebagai Timbalan Naib Canselor Hal Ehwal Pelajar (HEP) yang baharu menggantikan Prof Dr Azizan Abdullah, berkuat kuasa hari ini.

Dalam kenyataan hari ini, UiTM memaklumkan, Mohd Sazili, 51, adalah pakar bidang sistem dan teknologi maklumat serta e-dagang yang telah berkhidmat di UiTM selama hampir 20 tahun di pelbagai peringkat pengurusan, akademik dan kepemimpinan pelajar.

Menurut UiTM, Mohd Sazili juga adalah penerima Asia Education Leadership Award oleh CMO Asia & World Education Congress pada 2018, sebagai pengiktirafan terhadap kualiti dan kecemerlangan kepemimpinan beliau dalam mengendali dan menangani isu-isu pendidikan.

“Sebagai Timbalan Naib Canselor HEP yang baharu, Mohd Sazili diharap terus menyerlahkan kualiti dan kecemerlangan pengurusan pelajar sejajar dengan hasrat dan matlamat pelan strategik UiTM 2025 untuk menjadi universiti terkemuka dunia,” menurut kenyataan itu di sini.

UiTM turut menzahirkan ucapan terima kasih kepada Kementerian Pengajian Tinggi atas pelantikan tersebut.

Universiti itu juga merakamkan setinggi-tinggi penghargaan kepada Azizan atas segala khidmat bakti dan kepimpinan sepanjang tempoh menyandang jawatan itu. -Bernama


1MDB dapat kebenaran serah writ saman kepada kakak, adik lelaki Jho Low di luar negara

KUALA LUMPUR, 28 Zulhijjah 1443H, Khamis – 1Malaysia Development Berhad (1MDB) hari ini memperoleh kebenaran daripada Mahkamah Tinggi di sini bagi menyerahkan writ saman berjumlah US$3.7837 bilion kepada kakak dan adik lelaki ahli perniagaan dalam buruan Low Taek Jho atau Jho Low, yang kini berada di luar negara.

Peguam Siva Kumar Kanagasabai, yang mewakili 1MDB, berkata May Lin berada di Singapura manakala adik lelakinya, Taek Szen di Hong Kong berdasarkan alamat terakhir mereka yang diketahui.

“Oleh itu, mahkamah memberi kebenaran untuk membuat penyerahan writ saman di luar Malaysia,” katanya ketika dihubungi selepas prosiding di hadapan Hakim Hayatul Akmal Abdul Aziz secara dalam talian hari ini.

Menurut Siva Kumar pengurusan kes saman tersebut ditetapkan pada 23 Ogos di hadapan Penolong Kanan Pendaftar Haslinda A. Raof secara e-Review.

Pada 29 Dis 2021, Jho Low; bapa beliau Tan Sri Larry Low Hock Peng dan ibunya Puan Sri Goh Gaik Ewe selaku defendan telah memasukkan kehadiran dalam kes saman itu manakala writ saman berkenaan masih belum dapat diserahkan kepada seorang lagi defendan iaitu rakan sekutu Jho Low, Eric Tan Kim Loong.

Pada 7 Mei 2021, 1MDB dan empat anak syarikatnya, 1MDB Energy Holdings Limited; 1MDB Energy Limited; 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap keenam-enam defendan itu.

Berdasarkan writ itu, 1MDB menuntut US$661 juta daripada Jho Low dan masing-masing US$41 juta, US$397 juta, US$608 juta dan US$1.9 bilion daripada Jho Low dan Tan serta US$325 juta daripada Jho Low dan ayahnya.

1MDB Global Investments Limited pula menuntut US$630 juta daripada Hock Peng, Jho Low dan Tan serta US$2 juta daripada Taek Szen, Jho Low dan Tan.

Plaintif turut menuntut US$3.5 juta daripada May Lin dan Jho Low serta US$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain US$25.5 juta daripada Jho Low, Tan, Hock Peng dan Taek Szen. – Bernama


Israel tutup lintasan Gaza sempena cuti Yahudi

GAZA, 8 Rabiulawal 1444H, Rabu – Pasukan pendudukan negara haram Israel akan mengenakan penutupan ke atas lintasan komersial Karm Abu Salem (Kerem Shalom) di Semenanjung Gaza sempena cuti perayaan Yahudi.

Pengumuman itu dibuat tentera Israel di tengah-tengah peningkatan keganasan di bandar-bandar yang dijajah di Tebing Barat apabila seorang askar Zionis cedera dalam satu insiden tembakan berhampiran pintu masuk ke Nablus.

Penutupan Yom Kippur akan bermula pada tengah malam Selasa dan berlangsung sehingga 11.59 malam Rabu.

Tentera IDF dalam satu kenyataan lain memaklumkan bahawa penutupan itu akan dikenakan semula pada Ahad jam 4 petang dan ditarik semula pada tengah malam keesokannya.

Pengecualian kepada penutupan itu hanya dibenarkan untuk kes kemanusiaan dan kes tertunggak lain, kata tentera Israel.

Bagaimanapun, ia masih memerlukan kelulusan Kementerian Pertahanan Israel kepada Palestin yang dikenali sebagai COGAT.

Penutupan adalah amalan biasa ketika cuti Yahudi, yang didakwa tentera Israel kononnya sebagai langkah pencegahan.

Ia termasuk penutupan semua jalan utama, penubuhan pusat pemeriksaan tentera serta menutup semula lintasan di sekitar Semenanjung Gaza – yang mengetatkan lagi pengepungan selama 15 tahun.

Tindakan dan penindasan seumpama itu didakwa perlu bagi memastikan perayaan Yahudi berada dalam keadaan aman. – Agensi


Banjir kilat: Terowong SMART ditutup

KUALA LUMPUR, 4 Syaaban 1443H, Isnin – Terowong Lebuhraya SMART ditutup berikutan banjir kilat yang melanda ibu kota, kata Lembaga Lebuh Raya Malaysia (LLM)

LLM dalam satu ciapan di Twitter, hari ini berkata, antara laluan yang akan terjejas akibat penutupan terowong itu ialah laluan masuk terowong dari Taman Desa dan Cheras menghala ke pusat bandar.

“Selain itu, susur keluar terowong dari pusat bandar menghala ke Cheras turut ditutup,” katanya.

Sementara itu, Syarikat Mengurus Air Banjir dan Terowong Sdn Bhd (SMART) memaklumkan air Sungai Klang dan Sungai Ampang telah dilencongkan ke Kolam Takungan Berembang.

Terdahulu, dilaporkan bahawa air banjir telah menenggelami beberapa jalan di pusat bandar setakat 4 petang hari ini, menurut Pusat Kawalan Sistem Maklumat Pengangkutan Bersepadu (ITIS).

Dalam satu kenyataan di laman Facebooknya, ITIS berkata, air banjir dikesan di terowong di hadapan bangunan Tabung Haji dan Jalan Chan Sow Lin.

Ia juga mengeluarkan amaran untuk Jalan Pudu, Jalan Sri Pemaisuri, Jalan Tun Razak dan Jalan Pahang pada jam 3.50 petang.

Datuk Bandar Kuala Lumpur, Datuk Seri Mahadi Che Ngah berkata, DBKL sedang memantau keadaan itu tetapi menunggu maklum balas daripada Jabatan Saliran dan Pengairan.


Operasi IPT masih sama seperti diumum pada 31 Mei

BANGI, 4 Zulkaedah 1442H, Selasa – Pengoperasian Institusi Pendidikan Tinggi (IPT) di seluruh negara bagi tempoh lanjutan Perintah Kawalan Pergerakan (PKP) bermula 15 hingga 28 Jun adalah sama seperti diumumkan pada 31 Mei lalu.

Kementerian Pengajian Tinggi (KPT) dalam satu kenyataan berkata, pengoperasian itu merangkumi semua aktiviti seperti keberadaan pelajar, aktiviti pengajaran dan pembelajaran, kehadiran staf akademik dan bukan akademik.

Ia turut termasuk pelaksanaan aktiviti pelajar, peperiksaan antarabangsa dan badan profesional serta kemasukan pelajar antarabangsa, kata KPT.

Sehubungan itu, kementerian berkenaan meminta pihak IPT untuk merujuk prosedur operasi standard (SOP) Sektor Pengajian Tinggi bertarikh 31 Mei, yang telah diwartakan merangkumi aspek pengoperasian IPT bagi tempoh PKP.

“KPT ingin menasihati semua IPT dan para pelajar agar sentiasa mengikuti arahan yang dikeluarkan daripada pihak berkuasa dari semasa ke semasa.

“Semua warga pendidikan tinggi boleh mendapatkan maklumat lanjut mengenai pengoperasian IPT dalam tempoh PKP melalui Bilik Gerakan COVID-19 KPT yang dibuka 24 jam di talian 03-88706777/6623/6628, melayari laman web IPT atau terus menghubungi IPT masing-masing,” kata KPT dalam kenyataan, hari ini.


KJ buat pengumuman penting 5 petang ini

BANGI, 5 Rejab 1443H, Isnin – Orang ramai ternanti-nantikan pengumuman penting yang dikhabarkan bakal diumum oleh Menteri Kesihatan, Khairy Jamaluddin hari ini.

Terdahulu, menerusi kenyataan di akaun Twitter, Khairy memaklumkan akan membuat beberapa pengumuman penting menerusi satu sidang media pada jam 5 petang.

Difahamkan, sidang akhbar khas itu turut menyentuh mengenai perkembangan terbaharu jangkitan COVID-19 termasuklah status varian Omicron.

“Status perkembangan terkini Omicron akan dibuat pada sidang akhbar mingguan saya petang ini,” katanya.

Tinjauan Ismaweb.net di media sosial mendapati, rata-rata netizen bimbang pengumuman itu akan membabitkan pelaksanaan semula Perintah Kawalan Pergerakan (PKP).

Ia susulan jangkitan COVID-19 di negara ini kembali melonjak secara mendadak berikutan gelombang varian Omicron.

“Harap tiada lagi PKP. Buatlah pelan yang memberi kesan baik untuk semua peringkat dan sudut,” demikian kata Arsila.

“Janganlah PKP balik. Bagilah umat Islam nak bertarawih dan solat sunat raya secara berjemaah tahun ini,” itu pula kata Mie Kun.

Terbaharu, 11,034 kes baharu dilaporkan pada Isnin menjadikan jumlah keseluruhannya, 2,925,254 kes.


Mesyuarat MKT UMNO esok ditangguh 30 September depan

BANGI, 20 Safar 1444H, Jumaat – Mesyuarat Majlis Kerja Tertinggi (MKT) UMNO yang dijadualkan berlangsung pada Sabtu malam ditangguhkan ke 30 September depan.

Setiausaha Agung UMNO, Datuk Seri Ahmad Maslan memaklumkan, penangguhan itu berikutan Perdana Menteri, Datuk Seri Ismail Sabri Yaakob yang juga Naib Presiden parti terbabit dengan Majlis Perasmian Sukan Malaysia (Sukma) di Universiti Kebangsaan Malaysia (UKM) Bangi pada malam berkenaan.

“Dimaklumkan bahawa Mesyuarat MKT UMNO yang dijadualkan pada hari Sabtu, 17 September 2022 jam 8 malam adalah ditangguhkan.

“Tarikh baharu mesyuarat ialah pada Jumaat 30 September 2022 jam 8 malam yang merupakan mesyuarat penuh MKT UMNO,” katanya dalam kenyataan, hari ini.

Sebelum ini, Ismail Sabri memaklumkan perjumpaan lima pemimpin tertinggi UMNO bagi membincangkan berkenaan Pilihan Raya Umum ke-15 (PRU15) yang dijadualkan Sabtu ini ditangguhkan ke satu tarikh yang akan diumumkan kemudian.

Ini termasuk mesyuarat MKT Khas yang sepatutnya diadakan pada hari sama turut ditangguhkan.

Ismail Sabri berkata, perjumpaan dengan lima pemimpin utama UMNO itu akan diatur semula sebelum berlangsungnya mesyuarat MKT akan datang.


IOC benar atlet pakai tudung Sukan Olimpik Paris 2024

PARIS, 14 Rabiulawal 1445H, Sabtu – Jawatankuasa Olimpik Antarabangsa (IOC) memutuskan untuk membenarkan peserta memakai tudung pada Sukan Olimpik Paris 2024.

Kebenaran itu diputuskan hanya beberapa hari selepas Menteri Sukan Perancis sebelum ini melarang pemakaian tudung ke atas atlet negara tuan rumah.

Bagaimanapun, ketetapan IOC itu tidak terpakai bagi atlet Perancis kerana mereka masih tertakluk kepada peraturan persekutuan sukan yang tidak membenarkan pemakaian tudung ketika temasya berkenaan.

Jurucakap IOC berkata, pihaknya sedang berhubung dengan Jawatankuasa Olimpik Perancis (CNOSF) bagi lebih memahami situasi atlet negara itu.

“Untuk Kampung Olimpik, peraturan IOC terpakai. Tiada sekatan untuk memakai tudung atau pakaian agama atau budaya lain,” katanya.

Perkampungan Olimpik menjadi rumah kepada 10,000 atlet yang menghadiri temasya sukan terbesar itu, di mana mereka berkongsi ruang bersama seperti dewan makan dan kemudahan rekreasi.

Ahad lalu, Menteri Sukan Perancis, Amelia Oudea-Castera mengumumkan bahawa atlet negara itu tidak dibenarkan memakai tudung ketika Sukan Olimpik Paris bagi menghormayi prinsip sekularisme.

Katanya, kerajaan menentang paparan simbol ketika acara sukan untuk memastikan prinsip berkecuali mutlak dalam perkhidmatan awam.

Januari tahun lalu, senator Perancis mengundi untuk mengharamkan tudung dalam pertandingan sukan dan pada Julai tahun ini, mahkamah tertinggi Perancis mengekalkan larangan hijab ketika pertandingan bola sepak.

Walaupun menjadi rumah kepada minoriti Islam terbesar di Eropah, Perancis adalah satu-satunya negara di benua itu yang mengecualikan atlet berhijab dalam kebanyakan pertandingan sukan domestik.- Agensi


Rosmah nafi terima, miliki kalung berlian merah jambu: Peguam

KUALA LUMPUR, 22 Syaaban 1443H, Jumaat – Datin Seri Rosmah Mansor hari ini sekali lagi mengulangi  beliau tidak pernah menerima atau memiliki kalung berlian merah jambu bernilai AS$23 juta rekaan tukang emas berprestij New York, Lorraine Schwartz.

Peguam Datuk Geethan Ram Vincent, Rajivan Nambiar dan Reza Rahim dalam kenyataan hari ini memaklumkan, Rosmah, 70, tidak mengetahui pengetahuan mengenai invois yang dikemuka serta ditunjukkan kepada juri pada perbicaraan bekas pengurus bank Goldman Sachs Group Inc iaitu Roger Ng Chong Hwa di Amerika Syarikat (AS), yang dikaitkan dengan skandal 1Malaysia Development Berhad (1MDB).

“Kami mendapat arahan bahawa isu mengenai nilai kalung itu tidak pernah dimaklumkan kepada anak guam kami dan suaminya Datuk Seri Najib Razak serta mereka tidak pernah, pada bila-bila masa, menuntut, meminta atau menunjukkan hasrat untuk membeli barang kemas tersebut.

“Pada setiap masa yang material, anak guam kami dan suaminya hanya mengetahui bahawa seorang putera raja UAE (Emiriah Arab Bersatu) iaitu Sheikh Mansour Zayed berhasrat memberikan kalung berlian merah jambu itu sebagai hadiah kepada anak guam kami.

“Nilai kalung itu juga tidak pernah dimaklumkan kepada anak guam kami dan suaminya,” kata mereka.

Menurut kenyataan itu, Rosmah tidak pernah menerima kalung tersebut dan ini terbukti apabila beberapa serbuan oleh pihak berkuasa gagal menemukannya dalam pemilikan beliau.

“Anak guam kami menyatakan bahawa dengan mensensasikan isu ini adalah satu lagi percubaan keji untuk memfitnah beliau dan suaminya secara politik,” katanya.

Kenyataan itu menyebut Rosmah juga tidak tahu mengenai invois yang dikemuka serta ditunjukkan kepada juri pada perbicaraan Ng dan mengambil pendirian bahawa pengeluaran invois berkenaan tidak terjumlah kepada sebarang bentuk bukti konklusif yang mengaitkan mereka dengan pembelian kalung berlian merah jambu tersebut. – Bernama


Mangsa banjir di Batu Pahat menurun

JOHOR BAHRU, 27 Syaaban 1444H, Isnin – Situasi banjir di Batu Pahat menunjukkan perkembangan positif dengan jumlah mangsa yang ditempatkan di pusat pemindahan sementara (PPS) terus menurun, setakat 8 pagi ini.

Jawatankuasa Pengurusan Bencana Negari (JPBN) memaklumkan seramai 10,396 orang masih ditempatkan di 51 PPS, berbanding 13,872 orang di 59 PPS yang direkodkan pada 8 malam tadi.

Menurut JPBN, tiga PPS yang menempatkan jumlah mangsa tertinggi adalah Sekolah Kebangsaan Seri Aman (552), Sekolah Jenis Kebangsaan (Cina) (SJKC) Li Chun (522) dan SJKC Tongkang (478).

Tiga sungai masih berada pada tahap amaran iaitu Empangan Bekok di Sungai Bekok (19.06 meter), Empangan Sembrong di Sungai Sembrong (11.17m) dan Sungai Senggarang di Senggarang (3.30m).

Bagaimanapun, cuaca diramalkan cerah di kesemua 10 daerah pada pagi ini. –  Bernama


MP gesa adakan sidang Parlimen tergempar bincang isu mata wang jatuh

BAGHDAD, 5 Jamadilakhir 1444H, Khamis – Kira-kira 67 ahli politik Iraq mendesak supaya sidang Parlimen tergempar diadakan bagi membincangkan isu kejatuhan mata wang dinar Iraq berbanding mata wang dolar.

Sejak awal bulan lagi, mata wang dinar Iraq mengalami kejatuhan harga ketika Amerika Syarikat (AS) mengetatkan langkah-langkah pengawasan terhadap transaksi asing bagi menghentikan dolar disalurkan kepada Iran.

Sehingga kini, 67 Ahli Parlimen tersebut telah menandatangani petisyen untuk mengadakan sidang Parlimen khas bagi membincangkan isu kadar tukaran mata wang, kata Ahli Parlimen, Amer Abdul-Jabbar.

“Parlimen adalah pihak berkuasa yang mengawal selia jadi kami boleh menjemput Gabenor Bank Negara bagi membincangkan perkara ini dan mengemukakan cadangan kepada kerajaan,” katanya.

Bagaimanapun, katanya, tarikh untuk menetapkan sidang Parlimen berkenaan belum ditentukan.

Sementara itu, seorang lagi ahli Parlimen, Raid al-Maliki berkata, beliau mahu pihak kerajaan menjelaskan perkara sebenar berhubung isu tukaran mata wang berkenaan.

“Kami mahu tahu alasan sebenar sama ada bermotifkan politik atau sebaliknya dan sekiranya diperlukan kami boleh mengadakan sesi secara tertutup,” katanya.

Iran kini berdepan tekanan dengan sekatan AS dan sekali gus memberi kesan kepada ekonomi negaranya.

Kerajaan Iraq turut berdepan tekanan untuk mengawal kadar pertukaran bagi membendung kemarahan orang ramai yang semakin meningkat ekoran peningkatan harga barang yang melambung.

Semalam, satu dolar didagangkan dengan harga 1,570 dinar Iraq di pasaran gelap, lebih tinggi daripada kadar Bank Negara Iraq sebanyak 1,470 dinar. – Agensi


Bekas PM Jepun mati ditembak

TOKYO, 8 Zulhijjah 1443H, Jumaat – Bekas Perdana Menteri Jepun, Shinzo Abe disahkan meninggal dunia akibat ditembak individu tidak dikenali ketika sedang berucap di sebuah majlis, pagi tadi.

Pengumuman itu dibuat oleh pegawai kanan dari Parti Demokratik Liberal (LDP), lapor stesen penyiaran Jepun, NHK.

“Abe meninggal dunia di hospital di bandar Kashihara, wilayah Nara pada usia 67 tahun,” menurut laporan tersebut.

Difahamkan insiden tersebut berlaku pada 11.30 pagi Jumaat, waktu tempatan, ketika Abe sedang memberi ucapan sempena kempen pilihan raya Dewan Negara di hadapan penduduk di bandar Nara, berhampiran Kyoto.

Sementara itu, Ketua Menteri Kabinet, Hirokazu Matsuno berkata, seorang lelaki yang dipercayai suspek melepaskan tembakan kini sudah ditahan pihak berkuasa,” kata Ketua Menteri Kabinet, Hirokazu Matsuno.

Matsuno pada masa sama mengecam insiden yang berlaku dan menegaskan pihak berkuasa negara ini tidak akan bertolak ansur dengan semua pihak yang terlibat.

Menurut agensi berita tempatan Jepun, lelaki berkenaan dikenali sebagai Tetsuya Yamagami, seorang anggota Tentera Laut atau The Japan Maritime Self-Defense Force.

Dia dipercayai melepaskan dua tembakan terhadap bekas Perdana Menteri Jepun itu, mengakibatkan pemimpin berusia 67 tahun itu rebah dan memegang dadanya yang berlumuran darah.

Abe, merupakan Perdana Menteri yang paling lama memegang jawatan, antara 2006 hingga 2007, dan 2012 hingga 2020.

Beliau juga pernah berkhidmat sebagai Ketua Setiausaha Kabinet di bawah era Junichiro Koizumi pada September 2005. – Agensi


Sokongan terhadap Muhyiddin mungkin merosot, tetapi lebih banyak dari Anwar, Tun M

BANGI, 22 Zulhijjah 1442H, Ahad – Tidak ada mana-mana pemimpin, termasuklah Ketua Pembangkang, Datuk Seri Anwar Ibrahim dan bekas Perdana Menteri, Tun Dr Mahathir Mohamad, yang dapat membuktikan sokongan yang mencukupi untuk dilantik sebagai Perdana Menteri baharu.

Pakar Perlembagaan, Dr Muhammad Fathi Yusof berkata, walaupun sokongan kepada Perdana Menteri, Tan Sri Muhyiddin Yassin mungkin telah menyusut, namun beliau dianggap pemimpin yang memiliki sokongan terbesar di Parlimen.

Pun begitu, beliau menegaskan, dalam hal ini, Perdana Menteri dan kerajaan perlu telus dan berani.

“Usah berselindung di sebalik prosedur Parlimen, Proklamasi Darurat atau Istana untuk mengelakkan dari ujian terhadap tahap kepercayaan di Parlimen,” katanya dalam kenyataan, hari ini.

Pada masa sama, Dr Fathi berkata, pembangkang juga perlu bersikap lebih bertanggungjawab dengan tidak menimbulkan kecelaruan politik melalui kekecohan di Parlimen atau menjadi dalang perhimpunan jalanan.

Tegasnya, tumpuan seharusnya bukan sekadar untuk membuktikan bahawa kerajaan sedia ada hilang kepercayaan, tetapi juga untuk membuktikan bahawa calon Perdana Menteri iaitu Anwar benar-benar cukup majoriti untuk mengambil alih pemerintahan.

“Jika usul itu diluluskan, maka terbukti ada calon lain yang lebih berhak menjadi Perdana Menteri di bawah Perkara 43(2)(a) Perlembagaan Persekutuan, dan Tan Sri Muhyiddin Yassin selaku Perdana Menteri sedia ada perlu meletakkan jawatan.

“Namun, jika usul itu tidak mendapat sokongan majoriti, maka Muhyiddin perlu kekal sebagai Perdana Menteri, dan segala pertikaian berkaitan keabsahan kerajaan perlu dihentikan,” jelasnya.

Jika dapat dibuktikan demikian, Dr Fathi berkata, parti-parti pembangkang sewajarnya menghentikan permainan politik dan cubaan menjatuhkan kerajaan sekurang-kurang dalam tempoh empat bulan, iaitu sehingga wujud situasi selamat untuk mengadakan pilihan raya umum.

“Inilah bentuk penyelesaian yang seimbang, adil, demokratik dan pantas bagi meredakan pertembungan politik negara.

“Adalah diharapkan agar semua pihak memiliki jiwa yang besar untuk merungkaikan kemelut yang berlaku ini demi untuk kebaikan rakyat dan negara,” katanya.


Fahmi Reza direman sehari

KUALA LUMPUR, 12 Ramadan 1442H, Sabtu – Aktivis Fahmi Reza ditahan reman sehari bagi membantu siasatan polis berhubung dakwaan satu hantaran berbaur penghinaan melibatkan Raja Permaisuri Agong Tunku Hajah Azizah Aminah Maimunah Iskandariah di laman media sosial lelaki itu.

Pengarah Jabatan Siasatan Jenayah (JSJ) Bukit Aman Datuk Huzir Mohamed mengesahkan perkara berkenaan dalam kenyataan hari ini.

Permohonan reman terhadap lelaki itu dibuat di Ibu Pejabat Polis Dang Wangi dan dia kini ditahan di balai berkenaan.

Semalam, Huzir memaklumkan Fahmi Reza atau nama sebenarnya Fahmi Reza Mohd Zarin ditahan di sebuah lokasi di ibu negara oleh sepasukan anggota JSJ Bukit Aman.

Penahanan dibuat susulan laporan polis yang diterima berkaitan satu hantaran dibuat lelaki itu menggunakan akaun Facebook Fahmi Reza membabitkan Seri Paduka Baginda Raja Permaisuri Agong.

Katanya, siasatan dijalankan oleh Unit Siasatan Jenayah Terkelas (UJST), Bahagian D5, JSJ Bukit Aman mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998. – Bernama


Lempar batu ke tentera Zionis, seorang remaja Palestin ditembak mati

RAMALLAH, 19 Rabiulakhir 1442H, Sabtu – Tentera Israel menembak mati seorang remaja Palestin semalam, ketika pertempuran melempar batu di Tebing Barat yang dijajah, menurut pegawai Palestin.

Kementerian Kesihatan Palestin berkata, remaja terbabit cedera parah selepas terkena tembakan di bahagian perut sebelum disahkan meninggal dunia di sebuah hospital di Ramallah.

Sementara itu, jurucakap tentera Israel menafikan ada menggunakan peluru hidup untuk menyuraikan puluhan rakyat Palestin yang melempar batu ke kenderaan rejim.

“Laporan penggunaan senjata api ketika rusuhan itu tidak benar dan dakwaan mengenai bilangan perusuh yang cedera dan terkorban telah kami ketahui,” dakwa jurucakap rejim pengganas itu.

Difahamkan, remaja Palestin itu terlibat dalam tunjuk perasaan mingguan terhadap tindakan perobohan Israel di kampung al-Mughayyir dekat Ramallah.

Peserta protes, Marzouq Abu Naeem berkata, serangan tembakan daripada rejim berlaku ketika penunjuk perasaan melemparkan batu ke arah tentera.

Insiden dan kematian remaja itu mendapat perhatian Kementerian Luar Palestin yang menyifatkan tindakan rejim Zionis sebagai jenayah perang dan kemanusiaan. –  Agensi